Official Journal L 302 , 19/10/1992 P. 0001 - 0050

Finnish special edition: Chapter 2 Volume 16 P. 0004

Swedish special edition: Chapter 2 Volume 16 P. 0004



Ir-Regolament tal-Kunsill (KEE) Nru 2913/92 tat-12 ta' Ottubru 1992 li jwaqqaf il-Kodiċi Doganali tal-Komunità IL-KUNSILL TAL-KOMUNITAJIET EWROPEJ, Wara li kkunsidra t-Trattat li jwaqqaf il-Komunità Ekonomika Ewropea, u partikolarment l-Artikoli 28, 100a u 113 ta' l-istess, Wara li kkunsidra il-proposta tal-Kummissjoni [1], B'koperazzjoni mal-Parlament Ewropew [2], Wara li kkunsidra l-opinjoni tal-Kunsill Ekonomiku u Soċjali [3], Billi l-Komunità hija bbażata fuq unjoni doganali; billi huwa rakkomandabbli, fl-interessi kemm tan-negozjanti tal-Komunità kif ukoll ta' l-awtoritajiet doganali, li jinġabru f'kodiċi d-dispożizzjonijiet ta' leġislazzjoni doganali li fil-preżent jinsabu f'numru kbir ta' regolamenti u direttivi tal-Komunità; billi din il-biċċa xogħol hija ta' importanza fundamentali mill-aspett tas-suq intern; Billi dan il-Kodiċi Doganali tal-Komunità (minn hawn 'l isfel magħruf bħala "l-Kodiċi") għandu jinkorpora leġislazzjoni kurrenti doganali; billi huwa, madankollu, rakkomandabbli li tiġi emendata dik il-leġislazzjoni sabiex issir aktar konsistenti, tiġi simplifikata u jiġu rimedjati ċerti omissjonijiet li għadhom jeżistu bil-għan li tiġi adottata leġislazzjoni sħiħa tal-Komunità f'dan il-qasam; Billi, bbażat fuq il-kunċett tas-suq intern, il-kodiċi għandu jinkludi r-regoli u proċeduri ġenerali li jiżguraw l-implimentazzjoni tat-tariffa u miżuri oħra introdotti fil-livell ta' Komunità dwar il-kummerċ f'merkanzija bejn il-Komunità u pajjiżi terzi; billi għandu jkopri, fost ħwejjeġ oħra, l-implimentazzjoni ta' miżuri dwar politika komuni agrikola u kummerċjali wara li jkunu kkonsidrati l-bżonnijiet ta' din il-politika komuni; Billi jidher rakkomandabbli li jiġi speċifikat illi dan il-Kodiċi huwa applikabbli mingħajr preġudizzju għal dispożizzjonijiet speċifiċi stipulati f'oqsma oħra; billi dawn ir-regoli speċifiċi jistgħu jeżistu jew jiġu introdotti fil-kuntest, fost oħrajn, ta' leġislazzjoni dwar agrikoltura, statistika, politika kummerċjal jew riżorsi tagħħom stess; Billi, sabiex jinkiseb bilanċ bejn il-ħtiġijiet tal-awtoritajiet doganali fir-rigward li tiġi żgurata l-applikazzjoni korretta tal-leġislazzjoni doganali, min-naħa l-waħda, u d-dritt ta' negozjanti li jiġu ttrattati b'mod ġust, min-naħa l-oħra, l-imsemmija awtoritajiet għandu jingħatalhom, fost oħrajn, poteri estensivi ta' kontroll u lill-imsemmija negozjanti d-dritt ta' appell; billi l-implimentazzjoni ta' sistema ta' appelli doganali tagħmilha neċessarja għar-Renju Unit li jintroduċi proċeduri amministrattivi ġodda li ma jistgħux jiġu mwettqa qabel l-1 ta' Jannar 1995; Billi minħabba l-importanza kbira ferm tal-kummerċ estern għall-Komunità, formalitajiet u kontrolli doganali għandhom jiġu aboliti jew għallinqas jinżammu f'livell minimu; Billi huwa importanti li tiġi garantita l-applikazzjoni b'mod uniformi ta' dan il-Kodiċi u li, għal dak l-iskop, tiġi provduta proċedura tal-Komunità li tagħmilha possibbli li l-implimentazzjoni tiegħu tiġi adottata fi żmien xieraq; billi għandu jitwaqqaf Kumitat tal-Kodiċi Doganali sabiex jiżgura kooperazzjoni mill-qrib u effettiva bejn l-Istati Membri u l-Kummissjoni f'dan il-qasam; Billi fl-adozzjoni tal-miżuri meħtieġa biex jiġi implimentat il-Kodiċi, għandha tittieħed l-akbar attenzjoni biex jiġu evitati kull qerq jew irregolarità li jistgħu jaffettwaw b'mod negattiv l-Estimi Ġenerali tal-Komunitajiet Ewropej, ADDOTTA DAN IR-REGOLAMENT: IT-TITOLU I DISPOŻIZZJONIJIET ĠENERALI IL-KAPITOLU 1 SKOP U DEFINIZZJONIJIET BAŻIĊI L-Artikolu 1 Ir-regoli doganali għandhom jikkonsistu f'dan il-Kodiċi u d-dispożizzjonijiet adottati fil-livell ta' Komunità jew nazzjonalment biex jimplimentawhom. Il-Kodiċi għandu japplika, mingħajr preġudizzju għar-regoli speċjali stipulati f'oqsma oħra - għal kummerċ bejn il-Komunità u pajjiżi terzi, - għal merkanzija koperta bit-Trattat li jwaqqaf il-Komunità Ewropea tal-Faħam u l-Azzar, it-Trattat li jwaqqaf il-Komunità Ekonomika Ewropea jew it-Trattat li jwaqqaf il-Komunità Ewropea ta' l-Enerġija Atomika. L-Artikolu 2 1. Ħlief fejn hemm provdut mod ieħor, skond konvenzjonijiet internazzjonali jew prattiċi stabbiliti bi skop ġeografiku u ekonomiku limitat jew skond miżuri awtonomi tal-Komunità, regoli doganali tal-Komunità għandhom japplikaw b'mod uniformi f'kull parti tat-territorju doganali tal-Komunità. 2. Ċerti dispożizzjonijiet ta' regoli doganali jistgħu japplikaw ukoll barra t-territorju doganali tal-Komunità fi ħdan il-qafas jew ta' regolamenti li jirregolaw oqsma speċifiċi jew konvenzjonijiet internazzjonali. L-Artikolu 3 1. It-territorju doganali tal-Komunità għandu jiġbor fih: - it-territorju tar-Renju tal-Belġju, - it-territorju tar-Renju tad-Danimarka, minbarra l-Gżejjer Faroe u Greenland, - it-territorju tar-Repubblika Federali tal-Ġermanja, minbarra l-Gżira Heligoland u t-territorju ta' Büsingen (it-Trattat tat-23 Novembru 1964 bejn ir-Repubblika Federali tal-Ġermanja u l-Konfederazzjoni Svizzera), - it-territorju tar-Renju ta' Spanja, minbarra Ceuta u Melilla, - it-territorju tar-Repubblika Ellenika, - it-territorju tar-Repubblika Franċiża, minbarra t-territorji barra mill-pajjiż u "collectivités territoriales", - it-territorju ta' l-Irlanda, - it-territorju tar-Repubblika Taljana, minbarra l-muniċipalitajiet ta' Livigno u Campione d'Italia u l-ibħra nazzjonali ta' l-Għadira ta' Lugano li huma bejn ix-xatt u l-fruntiera politika taż-żona bejn Ponte Tresa u Porto Ceresio, - it-territorju tal-Gran Dukat tal-Lussemburgu, - it-territorju tar-Renju ta' l-Olanda fl-Ewropa, - it-territorju tar-Repubblika Portugiża, - it-territorju tar-Renju Unit tal-Gran Brittanja u l-Irlanda ta' Fuq u tal-Gżejjer tal-Kanal u l-Isle of Man. 2. It-territorji li ġejjin li jinsabu barra t-territorju ta' l-Istati Membri, fid-dawl tal-konvenzjonijiet u t-trattati li huma applikabbli għalihom, għandhom jiġu kkunsidrati bħala parti mit-territorju doganali tal-Komunità: (a) IL-ĠERMANJA It-territorji Awstrijaċi ta' Jungholz u Mittelberg kif definiti fit-Trattati li ġejjin: - fir-rigward ta' Jungholz: it-trattat tat-3 ta' Mejju 1868 (Bayrisches Regierungsblatt 1868, p. 1245), - fir-rigward ta' Mittelberg: it-Trattat tat-2 ta' Diċembru 1890 (Reichsgesetzblatt 1891, p. 59). (b) FRANZA It-territorju tal-Prinċipalità ta' Monako kif definit fil-Konvenzjoni Doganali ffirmata f'Pariġi fit-18 ta' Mejju 1963 (Journal officiel tas-27 ta' Settembru 1963, p. 8679). (ċ) L-ITALJA It-territorju tar-Repubblika ta' San Marino kif definit fil-Konvenzjoni tal-31 ta' Marzu 1939 (Liġi tas-6 ta' Ġunju 1939, Nru 1120). 3. It-territorju doganali tal-Komunità jinkludi l-ibħra territorjali, l-ibħra marittimi interni u l-ispazju ta' l-ajru ta' l-Istati Membri, u t-territorji li ssir referenza għalihom fil-paragrafu 2, minbarra l-ibħra territorjali, l-ibħra marittimi interni u l-ispazju ta' l-ajru ta' dawk it-territorji li ma jifformawx parti mit-territorju doganali tal-Komunità skond il-paragrafu 1. L-Artikolu 4 Għall-iskopijiet ta' dan il-Kodiċi, huma applikabbli definizzjonijiet li ġejjin: (1) "Persuna" tfisser: - persuna naturali, - persuna legali, - fejn hemm il-possibbiltà provduta fir-regoli li hemm fis-seħħ, assoċjazzjoni ta' persuni rikonoxxuta bħala li għandha l-kapaċità li tesegwixxi atti legali izda li jonqosha l-istat legali ta' persuna legali. (2) "Persuni stabbiliti fil-Komunità" tfisser: - fil-każ ta' persuna naturali, kull persuna li normalment hija residenti hemm, - fil-każ ta' persuna legali jew assoċjazzjoni ta' persuni, kull persuna li għandha fil-Komunità l-uffiċċju reġistrat tagħha, il-kwartieri ġenerali ċentrali jew stabbiliment tan-negozju permanenti. (3) "Awtoritajiet doganali" tfisser l-awtoritajiet responsabbli inter alia biex iħaddmu r-regoli doganali. (4) "Uffiċċju doganali" tfisser kull uffiċċju fejn il-formalitajiet kollha stipulati mir-regoli doganali jew x'uħud minnhom jistgħu jitwettqu. (5) "Deċiżjoni" tfisser kull att uffiċjali mill-awtoritajiet doganali li għandu x'jaqsam ma' regoli doganali li jagħtu deċiżjoni dwar każ partikolari, dan l-att ikollu effetti legali fuq persuna waħda jew persuni speċifiċi u identifikabbli; dan it-terminu jkopri fost oħrajn informazzjoni li torbot dwar it-tariffa skond it-tifsira ta' l-Artikolu 12. (6) "Status doganali" tfisser l-i status ta' merkanzija bħala merkanzija tal-Komunità jew mhux tal-Komunità. (7) "Merkanzija tal-Komunità" tfisser merkanzija: - miksuba kollha jew prodotta fit-territorju doganali tal-Komunità skond il-kondizzjonijiet li ssir referenza għalihom fl-Artikolu 23 u ma tinkludix merkanzija impurtata minn pajjiżi jew territorji li ma jifformawx parti mit-territorju doganali tal-Komunità, - impurtata minn pajjiżi jew territorji li ma jifformawx parti mit-territorju doganali tal-Komunità li nħelsu għal ċirkolazzjoni libera, - miksuba jew prodotta fit-territorju doganali tal-Komunità, minn merkanzija li ssir referenza għaliha fit-tieni inċiż waħdu jew minn merkanzija li ssir referenza għaliha fl-ewwel u t-tieni inċiż. (8) "Merkanzija mhux tal-Komunità" tfisser merkanzija minbarra dik li ssir referenza għaliha fis-subparagrafu 7. Mingħajr preġudizzju għall-Artikoli 163 u 164, merkanzija tal-Komunità għandha titlef dan l-i status tagħha meta effettivament titneħħa mit-territorju doganali tal-Komunità. (9) "Dejn doganali" tfisser l-obbligazzjoni fuq persuna li tħallas l-ammont ta' dazji fuq l-importazzjoni (dejn doganali fuq l-importazzjoni) jew dazji fuq l-esportazzjoni (dejn doganali fuq l-esportazzjoni) li japplika għal merkanzija speċifika skond id-dispożizzjonijiet tal-Komunità li huma fis-seħħ. (10) "Dazji fuq l-importazzjoni" tfisser: - dazji doganali u ħlasijiet li għandhom effett ekwivalenti għal dazji doganali li għandhom jitħallsu fuq l-importazzjoni ta' merkanzija, - taxxi fuq l-agrikoltura u ħlasijiet oħra fuq l-importazzjoni introdotti skond il-politika komuni dwar l-agrikoltura jew skond arranġamenti speċifiċi applikabbli għal ċerta merkanzija bħala riżultat ta' l-ipproċessar ta' prodotti agrikoli. (11) "Dazji fuq l-esportazzjoni" tfisser: - dazji doganali u ħlasijiet li għandhom effett ekwivalenti għal dazji doganali li għandhom jitħallsu fuq l-esportazzjoni ta' merkanzija, - taxxi fuq l-agrikoltura u ħlasijiet oħra fuq l-esportazzjoni introdotti skond il-politika komuni dwar l-agrikoltura jew skond arranġamenti speċifiċi applikabbli għal ċerta merkanzija bħala riżultat ta' l-ipproċessar ta' prodotti agrikoli. (12) "Debitur" tfisser kull persuna responsabbli għall-ħlas ta' dejn doganali. (13) "Sorveljanza mill-awtoritajiet doganali" tfisser azzjoni meħuda b'mod ġenerali minn dawk l-awtoritajiet bil-għan li jiżguraw illi r-regoli doganali u, fejn xieraq, dispożizzjonijiet oħra applikabbli għal merkanzija soġġetta għal sorveljanza doganali jiġu osservati. (14) "Kontroll mill-awtoritajiet doganali" tfisser l-eżekuzzjoni ta' atti speċifiċi bħall-eżami ta' merkanzija, verifika ta' l-eżistenza u l-awtentiċità ta' dokumenti, eżami tal-kotba tal-kontijiet ta' impriżi u dokumenti oħra, spezzjonar tal-mezzi ta' trasport, spezzjonar ta' valiġġi u oġġetti oħra li jinġarru minn jew fuq persuni u t-twettiq ta' inkjesti uffiċjali u atti oħra simili bil-għan li jiġi żgurat illi r-regoli doganali u, fejn huwa xieraq, dispożizzjonijiet oħra applikabbli għal oġġetti soġġetti għal sorveljanza doganali jiġu osservati. (15) "Trattament jew użu ta' merkanzija bl-approvazzjoni doganali" tfisser: (a) it-tqegħid ta' merkanzija taħt proċedura doganali; (b) id-dħul tagħha ġo żona ħielsa jew maħżen ħieles; (ċ) l-esportazzjoni mill-ġdid tagħha mit-territorju doganali tal-Komunità; (d) il-qerda tagħha; (e) l-abbandun tagħha lit-Teżor. (16) "Proċedura doganali" tfisser: (a) ħelsien għal ċirkolazzjoni libera; (b) transitu; (ċ) magażinaġġ doganali; (d) proċessar tad-dħul; (e) proċessar taħt il-kontroll doganali; (f) dħul temporanju; (g) proċessar tal-ħruġ; (h) esportazzjoni. (17) "Dikjarazzjoni doganali" tfisser att li bih persuna tindika bil-forma u mod preskritti xewqa li tqiegħed merkanzija taħt proċedura partikolari doganali. (18) "Dikjarant" tfisser il-persuna li tkun qed tagħmel id-dikjarazzjoni doganali f'isimha proprju jew il-persuna li f'isimha tkun qed issir id-dikjarazzjoni doganali. (19) "Preżentazzjoni ta' merkanzija lid-dwana" tfisser in-notifika lill-awtoritajiet doganali, bil-mod stipulat, tal-wasla ta' merkanzija fl-uffiċċju doganali jew f'kull post ieħor indikat jew approvat mill-awtoritajiet doganali. (20) "Ħelsien ta' merkanzija" tfisser l-att li bih l-awtoritajiet doganali jagħmlu merkanzija disponibbli għall-iskopijiet stipulati mill-proċedura doganali li taħtha tkun tpoġġiet. (21) "Detentur tal-proċedura" tfisser il-persuna li f'isimha tkun saret id-dikjarazzjoni doganali jew il-persuna li lilha jkunu ġew trasferiti d-drittijiet u l-obbligazzjonijiet tal-persuna fuq imsemmija fir-rigward ta' proċedura doganali. (22) "Detentur ta' l-awtorizzazzjoni" tfisser il-persuna li lilha tkun ingħatat awtorizzazzjoni. (23) "Dispożizzjonijiet fis-seħħ" tfisser dispożizzjonijiet tal-Komunità jew nazzjonali. (24) "Proċedura tal-kumitat" tfisser il-proċedura li hemm provdut dwarha jew li ssir referenza għaliha fl-Artikolu 249. IL-KAPITOLU 2 DIVERSI DISPOŻIZZJONIJIET ĠENERALI LI GĦANDHOM X'JAQSMU PARTIKOLARMENT MAD-DRITTIJIET U OBBLIGAZZJONIJIET TA' PERSUNI FIR-RIGWARD TA' REGOLI DOGANALI It-Taqsima 1 Dritt ta' rappreżentazzjoni L-Artikolu 5 1. Taħt il-kondizzjonijiet stipulati fl-Artikolu 64(2) u bla ħsara għad-dispożizzjonijiet adottati fi ħdan il-qafas ta' l-Artikolu 243(2)(b), kull persuna tista' taħtar rappreżentant fin-negozjati tagħha ma' l-awtoritajiet doganali biex jesegwixxi l-atti u l-formalitajiet stipulati mir-regoli doganali. 2. Din ir-rappreżentazzjoni tista' tkun: - diretta, f'liema każ ir-rappreżentant għandu jaġixxi f'isem u għan-nom ta' persuna oħra, jew - indiretta, f'liema każ ir-rappreżentant għandu jaġixxi f'ismu proprju iżda għan-nom ta' persuna oħra. Stat Membru jista' jirrestrinġi d-dritt li jsiru dikjarazzjonijiet doganali: - b'rappreżentazzjoni diretta, jew - b'rappreżentazzjoni indiretta, għalhekk ir-rappreżentant għandu jkun aġent doganali li jwettaq il-kummerċ tiegħu fit-territorju ta' dak il-pajjiż. 3. Ħlief fil-każijiet li ssir referenza għalihom fl-Artikolu 64(2)(b) u (3), rappreżentant għandu jkun stabbilit fil-Komunità. 4. Rappreżentant għandu jiddikjara li qed jaġixxi f'isem il-persuna li jirrappreżenta, jispeċifika jekk ir-rappreżentanza hix diretta jew indiretta u jkollu l-poter li jaġixxi bħala rappreżentant. Persuna li tonqos milli tiddikjara li qed taġixxi f'isem jew għan-nom ta' persuna oħra jew li tiddikjara li qed taġixxi f'isem jew għan-nom ta' persuna oħra mingħajr ma tkun awtorizzata li tagħmel dan għandha titqies li qed taġixxi f'ismha proprju u għan-nom tagħha stess. 5. L-awtoritajiet doganali jistgħu jitolbu lil kull persuna li tiddikjara li qed taġixxi f'isem jew għan-nom ta' persuna oħra biex tipproduċi prova tal-poteri tagħha biex taġixxi bħala rappreżentant. It-Taqsima 2 Deċiżjonijiet li għandhom x'jaqsmu ma' l-applikazzjoni ta' regoli doganali L-Artikolu 6 1. Fejn persuna titlob li l-aworitajiet doganali jieħdu deċiżjoni dwar l-applikazzjoni ta' regoli doganali dik il-persuna għandha tipprovdi l-informazzjoni kollha u d-dokumenti mitluba minn dawk l-awtoritajiet sabiex jieħdu deċiżjoni. 2. Deċiżjoni bħal dik għandha tittieħed u tiġi notifikata lill-applikant mill-aktar fis possibbli. Fejn talba għal deċiżjoni ssir bil-miktub, id-deċiżjoni għandha tittieħed fiż-żmien stipulat skond id-dispożizzjonijiet eżistenti, li jibda mid-data li fiha l-awtoritajiet doganali jkunu rċevew l-imsemmija talba. Deċiżjoni bħal dik għandha tiġi notifikata bil-miktub lill-applikant. Madankollu, dak il-perjodu jista' jinqabeż jekk l-awtoritajiet doganali ma jkunux jistgħu jħarsuh. F'dak il-kaz, dawk l-awtoritajiet għandhom jinformaw b'dan lill-applikant qabel jiskadi l-perjodu fuq imsemmi, jagħtu r-raġunijiet li jiġġustifikaw li jinqabeż iż-żmien u jindikaw il-perjodu ta' żmien li jidhrilhom li huwa meħtieġ sabiex jagħtu deċiżjoni dwar it-talba. 3. Deċiżjonijiet adottati mill-awtoritajiet doganali bil-miktub li jew jiċħdu talbiet jew huma detrimentali għall-persuni li lilhom huma indirizzati għandhom jagħtu r-raġunijiet li fuqhom huma bbażati. Għandhom jagħmlu referenza għad-dritt ta' appell li hemm provdut dwaru fl-Artikolu 243. 4. Tista' ssir dispożizzjoni biex l-ewwel sentenza tal-paragrafu 3 tapplika bl-istess mod għal deċiżjonijiet oħra. L-Artikolu 7 Ħlief fil-każijiet li hemm provdut dwarhom fit-tieni subparagrafu ta' l-Artikolu 244, deċiżjonijiet adottati għandhom jiġu infurzati immedjatament mill-awtoritajiet doganali. L-Artikolu 8 1. Deċiżjoni favorevoli għall-persuna involuta għandha tkun annullata jekk tkun inħarġet skond il-bażi ta' informazzjoni żbaljata jew mhux kompluta u: - l-applikant kien jaf jew kellu raġonevolment ikun jaf illi l-informazzjoni kienet żbaljata jew mhux kompluta, u - deċiżjoni bħal dik ma setgħetx tittieħed skond il-bażi ta' informazzjoni tajba u kompluta. 2. Il-persuni li lilhom kienet indirizzata d-deċiżjoni għandhom jiġu notifikati bl-annullament tagħha. 3. L-annullament għandu jidħol fis-seħħ mid-data li fiha d-deċiżjoni ta' l-annullament tkun ittieħdet. L-Artikolu 9 1. Deċiżjoni favorevoli għall-persuna involuta, għandha tiġi revokata jew emendata meta, f'każijiet oħra barra dawk li ssir referenza għalihom fl-Artikolu 8, kondizzjoni waħda jew aktar stipulati għall-ħruġ tagħha ma kinux jew m'għadhomx issodisfati. 2. Deċiżjoni favorevoli għall-persuna interessata tista' tiġi revokata meta l-persuna li lilha tkun indirizzata tonqos milli tissodisfa obbligazzjoni imposta fuqha b'dik id-deċiżjoni. 3. Il-persuna li lilha hija indirizzata d-deċiżjoni għandha tiġi notifikata bir-revoka jew emenda tagħha. 4. Ir-revoka jew emenda tad-deċiżjoni għandha tidħol fis-seħħ mid-data tan-notifika. Madankollu, f'każijiet eċċezzjonali meta l-interessi leġittimi tal-persuna li lilha hija indirizzata d-deċiżjoni hekk jitolbu, l-awtoritajiet doganali jistgħu jiddifferixxu d-data meta r-revoka jew l-emenda tidħol fis-seħħ. L-Artikolu 10 L-Artikoli 8 u 9 huma mingħajr preġudizzju għal regoli nazzjonali li jistipulaw li deċiżjonijiet huma invalidi jew isiru nulli u bla effett għal raġunijiet mhux konnessi ma' leġislazzjoni doganali. It-Taqsima 3 Informazzjoni L-Artikolu 11 1. Kull persuna tista' titlob informazzjoni dwar l-applikazzjoni ta' leġislazzjoni doganali mingħand l-awtoritajiet doganali. Talba bħal dik tista' tiġi miċħuda meta ma jkollhiex x'taqsam ma' ħidma ta' importazzjoni jew esportazzjoni effettivament prevista. 2. L-informazzjoni għandha tiġi provduta lill-applikant mingħajr ħlas. Madankollu, meta jsiru spejjeż speċjali mill-awtoritajiet doganali, partikolarment bħala rizultat ta' analiżi jew rapporti ta' esperti dwar il-merkanzija, jew ir-radd lura tal-merkanzija lill-applikant, jista' jiġi mitlub iħallas l-ammont relevanti. L-Artikolu 12 1. L-awtoritajiet doganali għandhom joħorġu informazzjoni li torbot dwar it-tariffa fuq talba bil-miktub, waqt li jaġixxu skond il-proċedura tal-kumitat. 2. Informazzjoni li torbot dwar it-tariffa għandha torbot lill-awtoritajiet doganali fil-konfront ta' min ikollu l-informazzjoni fir-rigward tal-klassifikazzjoni tat-tariffa tal-merkanzija biss. Informazzjoni li torbot dwar it-tariffa għandha torbot lill-awtoritajiet doganali għal merkanzija biss li fuqha l-formalitajiet doganali jkunu tlestew wara d-data li fiha l-informazzjoni tkun ingħatat minnhom. 3. Min ikollu din l-informazzjoni għandu jipprova li l-merkanzija dikjarata tikkorrispondi minn kull aspett ma' dawk deskritti fl-informazzjoni. 4. Informazzjoni li torbot dwar it-tariffa hija valida għal perjodu ta' sitt snin mid-data tal-ħruġ. Permezz ta' deroga mill-Artikolu 8, għandha tiġi annullata fejn tkun ibbażata fuq informazzjoni mhux eżatta u mhux kompleta mingħand l-applikant. 5. Informazzjoni li torbot dwar it-tariffa ma tibqax valida: (a) fejn Regolament jiġi adottat u l-informazzjoni ma tibqax konformi mal-liġi stipulata minnu; (b) meta ma jibqax kompatibbli ma' l-interpretazzjoni ta' waħda min-nomenklaturi li ssir referenza għalihom fl-Artikolu 20(6) jew f'livell ta' Komunità minħabba emendi fin-nomenklatura magħquda jew b'deċiżjoni tal-Qorti tal-Ġustizzja tal-Komunitajiet Ewropej, jew, f'livell internazzjonali minħabba opinjoni dwar klassifikazzjoni jew emenda fin-noti ta' spjegazzjoni tan-Nomenklatura tad-Deskrizzjoni Armonizzata tal-Merkanzija u Sistema ta' Kodiċi adottata mill-Kunsill tal-Kooperazzjoni Doganali; f'dak il-każ id-data li fiha informazzjoni li torbot dwar it-tariffa ma tibqax valida tkun id-data tal-pubblikazzjoni ta' l-imsemmija miżuri jew, fil-każ ta' miżuri internazzjonali, id-data tal-komunikazzjoni tal-Kummissjoni, fis-serje "C" tal-Ġurnal Uffiċjali tal-Komunitajiet Ewropej; (ċ) fejn id-detentur ikun notifikat bl-irtirar, revoka jew emenda tagħha. 6. Id-detentur ta' l-informazzjoni li torbot dwar it-tariffa li ma tibqax valida skond il-paragrafu 5 (b) jew (ċ) xorta jista' juża dik l-informazzjoni sitt xhur wara d-data tal-pubblikazzjoni jew notifika sakemm ikun ikkonkluda kuntratti li jorbtu għax-xiri jew bejgħ tal-merkanzija kkonċernata, skond il-bażi ta' l-informazzjoni li torbot qabel ġiet adottata dik il-miżura tat-tariffa. Iżda, fil-każ ta' prodotti li dwarhom jiġi ppreżentat ċertifikat ta' importazzjoni, esportazzjoni jew ftehim minn qabel meta jsiru l-formalitajiet doganali, il-perjodu ta' sitt xhur jiġi sostitwit mill-perjodu ta' validità taċ-ċertifikat. Fil-każ tal-paragrafu 5 (a), ir-Regolament jista' jippreskrivi perjodu li matulu għandu japplika s-subparagrafu ta' qabel. 7. Il-klassifika fl-informazzjoni li torbot dwar it-tariffa tista' tiġi applikata, fuq il-kondizzjonijiet stipulati fil-paragrafu 6, għall-iskop biss li: - tistabbilixxi dazji fuq l-importazzjoni jew l-esportazzjoni, - tikkalkula rifużjonijiet fuq l-esportazzjoni u kull ammont ieħor konċess għal importazzjoni jew esportazzjoni bħala parti mill-politika komuni dwar l-agrikoltura, - tuża ċertifikati ta' importazzjoni, esportazzjoni jew ftehim minn qabel li jiġu ppreżentati meta jsiru l-formalitajiet għall-aċċettazzjoni tad-dikjarazzjoni doganali dwar il-merkanzija kkonċernata, sakemm dawk iċ-ċertifikati jinħarġu skond il-bażi ta' l-informazzjoni involuta. Barra minn hekk, f'każijiet eċċezzjonali fejn il-ħidma bla tfixkil ta' l-arranġamenti stipulati taħt il-politika komuni ta' l-agrikoltura tista' tkun ipperikolata, jista' jiġi deċiż li ssir deroga mill-paragrafu 6, skond il-proċedura stipulata fl-Artikolu 38 tar-Regolament (KEE) Nru 136/66/KEE [4] u fl-Artikoli li jikkorrispondu f'Regolamenti oħra dwar l-organizzazzjoni komuni tas-swieq. It-Taqsima 4 Dispożizzjonijiet oħra L-Artikolu 13 L-awtoritajiet doganali jistgħu, skond il-kondizzjonijiet stipulati mid-dispożizzjonijiet li jkunu fis-seħħ, iwettqu l-kontrolli kollha li jidhrilhom meħtieġa biex jiżguraw illi l-leġislazzjoni doganali tkun applikata b'mod korrett. L-Artikolu 14 Għall-iskopijiet ta' l-applikazzjoni tal-leġislazzjoni doganali, kull persuna involuta direttament jew indirettament fil-ħidmiet imsemmija għall-iskop ta' kummerċ f'merkanzija għandha tipprovdi lill-awtoritajiet doganali bid-dokumenti u l-informazzjoni kollha meħtieġa, jkun x'ikun il-mezz użat, u l-għajnuna kollha meħtieġa skond it-talba tagħhom u fit-terminu ta' żmien preskritt. L-Artikolu 15 L-informazzjoni kollha li min-natura tagħha hija kunfidenzjali jew li tiġi pprovduta fuq bażi kunfidenzjali hija koperta bl-obbligazzjoni ta' segretezza professjonali. M'għandhiex tinkixef mill-awtoritajiet doganali mingħajr il-permess espress tal-persuna jew awtorità li tipprovdiha; il-komunikazzjoni ta' informazzjoni hija permessa meta l-awtoritajiet doganali jistgħu ikunu obbligati jew awtorizzati li jagħmlu dan skond id-dispożizzjonijiet li huma fis-seħħ, partikolarment fir-rigward tal- protezzjoni tad-data, jew fir-rigward ta' proċeduri legali. L-Artikolu 16 Il-persuni interessati għandhom iżommu d-dokumenti li ssir referenza għalihom fl-Artikolu 14 għall-iskopijiet ta' kontroll mill-awtoritajiet doganali, għall-perjodu stipulat fid-dispożizzjonijiet li huma fis-seħħ u mill-anqas għal tliet snin kalendarji, ikun xi jkun il-mezz użat. Dak il-perjodu għandu jibda mill-aħħar tas-sena li fiha: (a) fil-każ ta' merkanzija meħlusa għal ċirkolazzjoni libera f'ċirkostanzi minbarra dawk li ssir referenza għalihom f'(b) jew merkanzija dikjarata għall-esportazzjoni, mill-aħħar tas-sena li fiha d-dikjarazzjonijiet għall-ħelsien għaċ-ċirkolazzjoni libera jew esportazzjoni jiġu aċċettati; (b) fil-kaz ta' merkanzija meħlusa għal ċirkolazzjoni libera b'rata mnaqqsa jew mingħajr żieda ta' dazju ta' importazzjoni minħabba l-użu finali tagħhom, mill-aħħar tas-sena li fiha ma jibqgħux soġġetti għas-sorveljanza doganali; (ċ) fil-każ ta' merkanzija mqegħda taħt proċedura doganali oħra, mill-aħħar tas-sena li fiha l-proċedura doganali konċernata titlesta; (d) fil-każ ta' merkanzija mqegħda f'żona ħielsa jew maħżen ħieles, mill-aħħar tas-sena li fiha jħallu l-impriża konċernata. Mingħajr preġudizzju għad-dispożizzjonijiet ta' l-Artikolu 221(3), it-tieni sentenza, meta verifika magħmula mill-awtoritajiet doganali fir-rigward ta' dejn ta' dwana turi li l-entrata relevanti fil-kotba tal-kontijiet trid tiġi korretta, id-dokumenti għandhom jinżammu aktar mit-terminu taż-żmien preskritt fl-ewwel paragrafu għal perjodu suffiċjenti li jippermetti li l-korrezzjoni ssir u tiġi verifikata. L-Artikolu 17 Fejn perjodu, data jew terminu ta' żmien huwa stipulat skond il-leġislazzjoni doganali għall-iskop ta' l- applikazzjonital-leġislazzjoni, dak il-perjodu ma jiġix estiż u dik id-data jew terminu ta' żmien ma jiġux iddifferiti ħlief meta ssir dispożizzjoni speċifika fil-leġislazzjoni kkonċernata. L-Artikolu 18 1. Il-valur ta' l-ecu f'valuta nazzjonali li għandu jiġi applikat fi ħdan il-qafas tal-leġislazzjoni doganali għandu jkun iffissat darba fis-sena. Ir-rati li għandhom jiġu applikati huma r-rati kif kienu fl-ewwel jum tax-xogħol ta' Ottubru, b'effett mill-1 ta' Jannar tas-sena kalendarja ta' wara. Jekk rata ma tkunx disponibbli għal valuta nazzjonali partikolari, ir-rata li għandha tiġi applikata għal dik il-valuta hija r-rata kif kienet fl-aħħar jum li għalih ġiet pubblikata rata fil-Ġurnal Uffiċjali tal-Komunitajiet Ewropej. 2. Madankollu, meta jkun hemm bidla fir-rata ċentrali bilaterali ta' valuta nazzjonali waħda jew aktar: (a) matul sena kalendarja, ir-rati emendati għandhom jintużaw biex tkun konvertita l-ecu f'valuti nazzjonali għall-iskopijiet ta' deċiżjoni dwar il-klassifikazzjoni tat-tariffa ta' merkanzija u d-dazji doganali u spejjeż li jkollhom effett ekwivalenti. Għandhom jidħlu fis-seħħ mill-għaxar jum wara d-data li fiha dawk ir-rati jkunu disponibbli; (b) wara l-ewwel jum tax-xogħol ta' Ottubru, ir-rati emendati għandhom jintużaw biex tiġi konvertita l-ecu f'valuta nazzjonali għall-iskopijiet ta' deċiżjoni dwar il-klassifika tat-tariffa ta' merkanzija u d-dazji doganali u spejjeż li jkollhom effett ekwivalenti u għandhom ikunu applikabbli, permezz ta' deroga mill-paragrafu 1, matul is-sena kalendarja ta' wara, ħlief meta jkun hemm bidla fir-rata ċentrali bilaterali matul dak il-perjodu, f'liema każ għandu japplika s-subparagrafu (a). "Rati emendati" tfisser ir-rati kif ikunu fl-ewwel jum wara bidla fir-rata ċentrali bilaterali, meta dawk ir-rati jkunu disponibbli għall-valuti kollha tal-Komunità. L-Artikolu 19 Il-proċedura tal-Kumitat għandha tintuża biex jiġi deċiż f'liema każijiet u taħt liema kondizzjonijiet tista' tiġi simplifikata l-applikazzjoni tal-leġislazzjoni doganali. IT-TITOLU II FATTURI LI SKOND IL-BAŻI TAGĦHOM JIĠU APPLIKATI D-DAZJI FUQ L-IMPORTAZZJONI JEW ID-DAZJI FUQ L-ESPORTAZZJONI U L-MIŻURI L-OĦRA STIPULATI FIR-RIGWARD TA' KUMMERĊ F'MERKANZIJA IL-KAPITOLU 1 TARIFFA DOGANALI TAL-KOMUNITAJIET EWROPEJ U KLASSIFIKAZZJONI TAT-TARIFFA TAL-MERKANZIJA L-Artikolu 20 1. Dazji legalment dovuti meta jiġi inkors dejn doganali għandhom ikunu bbażati fuq it-Tariffa Doganali tal-Komunitajiet Ewropej. 2. Il-miżuri l-oħra stipulati mid-dispożizzjonijiet tal-Komunità li jirregolaw oqsma speċifiċi li għandhom x'jaqsmu ma' kummerċ ta' merkanzija għandhom, fejn hu xieraq, jiġu applikati skond il-klassifikazzjoni tat-tariffa ta' dik il-merkanzija. 3. It-Tariffa Doganali tal-Komunitajiet Ewropej għandha tikkomprendi: (a) in-nomenklatura magħquda tal-merkanzija; (b) kull nomenklatura oħra li hija kollha jew parti minnha bbażata fuq in-nomenklatura magħquda jew li żżid xi suddiviżjonijiet magħha, u li hija mwaqqfa minn dispożizzjonijiet tal-Komunità li jirregolaw oqsma speċifiċi bl-għan ta' l-applikazzjoni ta' miżuri tat-tariffa li għandhom x'jaqsmu ma' kummerċ ta' merkanzija; (ċ) ir-rati u kapi ta' spejjeż oħra normalment applikabbli għal merkanzija koperta min-nomenklatura magħquda fir-rigward: - dazji doganali; u, - taxxi fuq l-agrikoltura u ħlasijiet oħra fuq l-importazzjoni stipulati skond il-politika komuni dwar l-agrikoltura jew skond arranġamenti speċifiċi applikabbli għal ċerta merkanzija bħala riżultat ta' l-ipproċessar ta' prodotti agrikoli. (d) il-miżuri dwar tariffa preferenzjali li jinsabu f'patti ta' ftehim li l-Komunità kkonkludiet ma' ċerti pajjiżi jew gruppi ta' pajjiżi u li jipprovdu għall-għoti ta' trattament preferenzjali dwar it-tariffa; (e) miżuri preferenzjali dwar it-tariffa adottati unilateralment mill-Komunità fir-rigward ta' ċerti pajjiżi, gruppi ta' pajjiżi jew territorji; (f) miżuri awtonomi sospensivi li jipprovdu għal tnaqqis fi jew eżenzjoni mid-dazji fuq l-importazzjoni imponibbli fuq ċerta merkanzija; (g) miżuri oħra tat-tariffa li hemm provdut dwarhom f'leġislazzjoni oħra tal-Komunità. 4. Mingħajr preġudizzju għar-regoli dwar ħlasijiet b'rata fissa, il-miżuri li ssir referenza għalihom fil-paragrafu 3 (d), (e) u (f) għandhom japplikaw fuq talba ta' dak li jagħmel id-dikjarazzjoni minflok dawk li hemm provdut dwarhom fis-subparagrafu (ċ) meta l-merkanzija involuta tissodisfa l-kondizzjonijiet stipulati minn dawk il-miżuri msemmija l-ewwel. Applikazzjoni tista' ssir wara l-ġrajja sakemm il-kondizzjonijiet relevanti jiġu ssodisfati. 5. Fejn l-applikazzjoni tal-miżuri li ssir referenza għalihom fil-paragrafu 3 (d), (e) u (f) hija ristretta għal ċertu volum ta' importazzjoni, tispiċċa: (a) fil-każ ta' kwoti tat-tariffa, malli jintlaħaq il-limitu stipulat tal-volum ta' importazzjoni; (b) fil-każ ta' limiti tat-tariffa, b'deċiżjoni tal-Kummissjoni. 6. Il-klassifika tat-tariffa tal-merkanzija għandha tkun il-fattur determinanti, skond ir-regoli fis-seħħ, ta': (a) is-subintestatura tan-nomenklatura magħquda jew is-subintestatura ta' kull nomenklatura oħra li ssir referenza għaliha fil-paragrafu 3 (b); jew (b) is-subintestatura ta' kull nomenklatura oħra li hija parti minnha jew kollha bbażata fuq in-nomenklatura magħquda jew li żżid xi suddiviżjonijiet magħha, u li hija mwaqqfa mid-dispożizzjonijiet tal-Komunità li jirregolaw oqsma speċifiċi, bl-iskop ta' l-applikazzjoni ta' miżuri ħlief miżuri tat-tariffa li għandhom x'jaqsmu ma' kummerċ ta' merkanzija, li taħtha għandha tkun klassifikata l-merkanzija msemmija qabel. L-Artikolu 21 1. It-trattament favorevoli tat-tariffa li minnu tista' tibbenefika ċerta merkanzija minħabba n-natura jew konsum tagħha għandu jkun suġġett għall-kondizzjonijiet stipulati skond il-proċedura tal-Kumitat. Fejn hija meħtieġa awtorizzazzjoni għandhom japplikaw l-Artikoli 86 u 87. 2. Għall-iskopijiet tal-paragrafu 1, l-espressjoni "trattament favorevoli tat-tariffa" tfisser tnaqqis fi jew is-sospensjoni ta' dazju ta' importazzjoni kif issir referenza għalih fl-Artikolu 4(10), ukoll fi ħdan il-qafas ta' kwota tat-tariffa. IL-KAPITOLU 2 ORIĠINI TAL-MERKANZIJA It-Taqsima 1 Oriġini mhux preferenzjali L-Artikolu 22 L-Artikoli 23 sa 26 jiddefinixxu l-oriġini mhux preferenzjali tal-merkanzija għall-iskopijiet ta': (a) applikazzjoni tat-Tariffa Doganali tal-Komunitajiet Ewropej bl-eċċezzjoni tal-miżuri li ssir referenza għalihom fl-Artikolu 20(3)(d) u (e); (b) l-applikazzjoni ta' miżuri minbarra miżuri tat-tariffa mwaqqfa minn dispożizzjonijiet tal-Komunità li jirregolaw oqsma speċifiċi li għandhom x'jaqsmu ma' kummerċ ta' merkanzija; (ċ) il-preparazzjoni u ħruġ ta' ċertifikati ta' oriġini. L-Artikolu 23 1. Merkanzija li toriġina f'pajjiż għandha tkun dik miksuba kollha jew prodotti f'dak il-pajjiż. 2. L-espressjoni "merkanzija miksuba kollha f'pajjiż" tfisser: (a) prodotti minerali estratti ġewwa dak il-pajjiż; (b) prodotti tal-ħaxix maħsuda f'dak il-posta; (ċ) annimali ħajjin imwielda u mrobbija f'dak il-post; (d) prodotti mnissla minn annimali ħajjin imrobbija f'dak il-post; (e) prodotti tal-kaċċa jew sajd li jsiru f'dak il-pajjiż; (f) prodotti tas-sajd fil-baħar u prodotti oħra meħuda mill-baħar barra l-ibħra territorjali ta' pajjiż minn bastimenti reġistrati jew imniżżla fil-pajjiż involut u li jtajru l-bandiera ta' dak il-pajjiż; (g) merkanzija miksuba jew prodotta abbord bastimenti fabbriki minn prodotti li ssir referenza għalihom fis-subparagrafu (f) li joriġinaw f'dak il-pajjiż, sakemm dawn il-bastimenti fabbriki jkunu reġistrati jew imniżżla f'dak il-pajjiż u jtajru l-bandiera tiegħu; (h) prodotti meħuda minn qiegħ il-baħar jew is-saff taħt il-ħama ta' taħt qiegħ il-baħar barra l-ibħra territorjali sakemm dak il-pajjiż ikollu drittijiet esklussivi biex jutilizza dak il-qiegħ tal-baħar jew is-saff ta' taħt il-ħama; (i) skart u prodotti mormija mnissla minn operazzjonijiet ta' manifattura u oġġetti użati, jekk ikunu nġabru f'dak il-post u huma tajbin biss sabiex minnhom tinġabar materja prima; (j) merkanzija li hija prodotta f'dak il-post esklussivament minn oġġetti li ssir referenza għalihom fis-subparagrafi (a) sa (i) jew minn derivattivi tagħhom, f'kull stadju tal-produzzjoni. 3. Għall-iskopijiet tal-paragrafu 2 l-espressjoni "pajjiż" tkopri l-baħar territorjali ta' dak il-pajjiż. L-Artikolu 24 Merkanzija li l-produzzjoni tagħha tinvolvi aktar minn pajjiż wieħed għandha titqies li toriġina mill-pajjiż fejn tkun għaddiet mill-aħħar proċessar sostanzjali, ekonomikament ġustifikat jew ħidma f'impriża mgħammra għal dak l-iskop u li tirriżulta fil-manifattura ta' prodott ġdid jew li tirrappreżenta stadju importanti tal-manifattura. L-Artikolu 25 Kull ipproċessar jew xogħol li fir-rigward tiegħu jiġi stabbilit, jew li fir-rigward tiegħu il-fatti kif konfermati jiġġustifikaw il-preżunzjoni, li l-għan uniku tiegħu kien li jaħrab mid-dispożizzjonijiet applikabbli fil-Komunità għal merkanzija minn pajjiżi speċifiċi taħt l-ebda ċirkostanza m'għandu jitqies li jagħti lill-merkanzija hekk prodotta l-oriġini tal-pajjiż fejn jitwettaq skond it-tifsira ta' l-Artikolu 24. L-Artikolu 26 1. Leġislazzjoni doganali jew leġislazzjoni oħra tal-Komunità li tirregola oqsma speċifiċi tista' tistipula li għandu jiġi prodott dokument bħala prova tal-oriġini tal-merkanzija. 2. Minkejja l-produzzjoni ta' dak id-dokument, l-awtoritajiet doganali jistgħu, f'każ ta' dubji serji, jitolbu prova oħra sabiex jiżguraw illi l-indikazzjoni ta' l-oriġini hija skond ir-regoli stipulati mil-leġislazzjoni relevanti tal-Komunità. It-Taqsima 2 Oriġini preferenzjali tal-merkanzija L-Artikolu 27 Ir-regoli dwar oriġini preferenzjali għandhom jistipulaw il-kondizzjonijiet li jirregolaw l-akkwist ta' oriġini li l-merkanzija għandha tissodisfa sabiex jibbenefikaw mill-miżuri li ssir referenza għalihom fl-Artikolu 20(3)(d) jew (e). Dawn ir-regoli għandhom: (a) fil-każ ta' merkanzija koperta bi ftehim li ssir referenza għalihom fl-Artikolu 20(3)(d), jiġu stabbiliti f'dak il-ftehim; (b) fil-każ ta' merkanzija li tibbenefika mill-miżuri preferenzjali tat-tariffa li ssir referenza għaliha fl-Artikolu 20(3)(e), jiġu stabbiliti skond il-proċedura tal-Kumitat. IL-KAPITOLU 3 VALUR TA' MERKANZIJA GĦALL-ISKOPIJIET DOGANALI L-Artikolu 28 Id-dispożizzjonijiet ta' dan il-Kapitolu jistabbilixxu l-valur doganali għall-iskopijiet ta' l-applikazzjoni tat-Tariffa Doganali tal-Komunitajiet Ewropej u miżuri mhux tat-tariffa stipulati bid-dispożizzjonijiet tal-Komunità li jirregolaw oqsma speċifiċi li għandhom x'jaqsmu ma' kummerċ ta' merkanzija. L-Artikolu 29 1. Il-valur doganali ta' merkanzija importata għandu jkun il-valur tat-transazzjoni, jiġifieri, il-prezz effettivament imħallas jew li għandu jitħallas għall-merkanzija meta tinbiegħ għall-esportazzjoni lit-territorju doganali tal-Komunità, aġġustat, fejn ikun meħtieġ, skond l-Artikoli 32 u 33, sakemm: (a) ma jkun hemm ebda restrizzjoni dwar kif ix-xerrej jeħles minn jew juża l-merkanzija, ħlief restrizzjonijiet li: - huma imposti jew meħtieġa b'liġi jew mill-awtoritajiet pubbliċi tal-Komunità, - jillimitaw iż-żona geografika li fiha l-merkanzija tista' terġa tinbiegħ, jew - ma jolqtux sostanzjalment il-valur tal-merkanzija; (b) il-bejgħ jew il-prezz m'huwiex suġġett għal xi kondizzjoni jew konsiderazzjoni li għaliha ma jistax jiġi stabbilit valur fir-rigward tal-merkanzija li qed tkun stmata; (ċ) ebda parti tad-dħul minn xi bejgħ mill-ġdid sussegwenti, jew minn kif jiddisponi minnha jew juża l-merkanzija x-xerrej ma tmiss direttament jew indirettament lill-bejjiegħ, ħlief meta jista' jsir aġġustament xieraq skond l-Artikolu 32; u (d) li x-xerrej u l-bejjiegħ ma jiġux minn xulxin, jew, fejn ix-xerrej u l-bejjiegħ jiġu minn xulxin, dak il-valur tat-transazzjoni huwa aċċettabbli għall-iskopijiet doganali taħt il-paragrafu 2. 2. (a) Waqt li jkun qed jiġi stabbilit jekk valur ta' transazzjoni huwiex aċċettabbli għall-iskopijiet tal-paragrafu 1, il-fatt li x-xerrej u l-bejjiegħ jiġu minn xulxin m'għandux fih innifsu jkun raġuni suffiċjenti biex il-valur tat-transazzjoni jitqies bħala mhux aċċettabbli. Fejn ikun meħtieġ, iċ-ċirkostanzi wara l-bejgħ għandhom jiġu eżaminati u l-valur tat-transazzjoni għandu jiġi aċċettat sakemm ir-relazzjoni ma tkunx influwenzat il-prezz. Jekk, fid-dawl ta' l-informazzjoni mogħtija minn min ikun għamel id-dikjarazzjoni jew mod ieħor, l-awtoritajiet doganali jkollhom raġunijiet biex iqisu li r-relazzjoni tkun influwenzat il-prezz, għandhom jikkomunikaw ir-raġunijiet tagħhom lil min ikun għamel id-dikjarazzjoni u dan għandu jingħata opportunità raġonevoli sabiex jirrispondi. Jekk min ikun għamel id-dikjarazzjoni hekk jitlob, il-komunikazzjoni tar-raġunijiet għandha tkun bil-miktub. (b) F'bejgħ bejn persuni li jiġu minn xulxin, il-valur tat-transazzjoni għandu jiġi aċċettat u l-merkanzija stmata skond il-paragrafu 1 kull fejn min jagħmel id-dikjarazzjoni juri li dak il-valur jersaq qrib ħafna ta' waħda mis-segwenti li jiġru fl-istess ħin jew kważi: (i) il-valur tat-transazzjoni fil-bejgħ, bejn xerrejja u bejjiegħa li ma jiġux minn xulxin f'xi każ partikolari, ta' merkanzija identika jew simili għall-esportazzjoni lejn il-Komunità; (ii) il-valur doganali ta' merkanzija identika jew simili, kif stabbilit taħt l-Artikolu 30(2)(ċ); (iii) il-valur doganali ta' merkanzija identika jew simili, kif stabbilit taħt l-Artikolu 30(2)(d); Waqt li jsiru t-testijiet hawn fuq imsemmija, għandhom ikunu kkonsidrati id-differenzi li jidhru f'livelli kummerċjali, livelli ta' kwantità, l-elementi enumerati fl-Artikolu 32 u spejjeż li ntefqu mill-bejjiegħ f'bejgħ li fih hu u x-xerrej ma jiġux minn xulxin u fejn dawk l-ispejjez ma gewx minfuqa mill-bejjiegħ f'bejgħ li fih hu u x-xerrej jiġu minn xulxin. (ċ) It-testijiet imsemmija fil-subparagrafu (b) għandhom jiġu wżati fuq l-inizjattiva ta' min jagħmel id-dikjarazzjoni u għal skopijiet ta' paragun biss. Valuri sostituti ma jistgħux jiġu stabbiliti taħt l-imsemmi subparagrafu. 3. (a) Il-prezz effettivament imħallas jew li għandu jitħallas huwa l-ħlas totali li jkun sar jew li ser isir mix-xerrej lil jew għall-benefiċċju tal-bejjiegħ għall-merkanzija impurtata u jinkludi l-ħlasijiet kollha li jkunu saru jew li jkunu dovuti bħala kondizzjoni tal-bejgħ tal-merkanzija impurtati mix-xerrej lill-bejjiegħ jew mix-xerrej lil terza persuna biex jissodisfa obbligazzjoni tal-bejjiegħ. Il-ħlas mhux bilfors ikun f'forma ta' trasferiment ta' flus. Ħlas jista' jsir permezz ta' ittri ta' kreditu jew strument negozjabbli u jista' jsir direttament jew indirettament. (b) Attivitajiet, inklużi attivitajiet ta' komerċjalizzazzjoni, assunti mix-xerrej għalih stess, ħlief dawk li għalihom hemm provdut aġġustament fl-Artikolu 32, m'humiex kunsidrati bħala ħlas indirett lill-bejjiegħ, ukoll jekk jistgħu jiġu meqjusa bħala ta' benefiċċju lill-bejjiegħ jew li ġew assunti bi ftehim mal-bejjiegħ, u l-ispejjeż tagħhom m'għandhomx jiġu miżjuda mal-prezz effettivament imħallas jew li għandu jitħallas meta jkun qed jiġi stabbilit il-valur għad-dwana ta' merkanzija importata. L-Artikolu 30 1. Fejn il-valur doganali ma jistax jiġi stabbilit taħt l-Artikolu 29, għandu jiġi stabbilit billi timxi sekwenzjalment minn subparagrafi (a), (b), (ċ) u (d) tal-paragrafu 2 għall-ewwel subparagrafu li taħtu jista' jiġi stabbilit, bla ħsara għall-kondizzjoni li l-ordni ta' l-applikazzjoni tas-subparagrafi (ċ) u (d) għandu jinqaleb jekk min ikun għamel id-dikjarazzjoni jitlob hekk; huwa biss meta tali valur ma jistax jiġi stabbilit taħt subparagrafu partikolari li jistgħu jiġu applikati d-dispożizzjonijiet tas-subparagrafu li jkun imiss f'sekwenza stabbilita bis-saħħa ta' dan il-paragrafu. 2. Il-valur doganali kif stabbilit taħt dan l-Artikolu għandu jkun: (a) il-valur tat-transazzjoni ta' merkanzija identika mibjugħa għall-esportazzjoni lejn il-Komunità u esportata fi jew kważi fl-istess żmien bħall-merkanzija li qed tkun valutata; (b) il-valur tat-transazzjoni tal-merkanzija simili mibjugħa għall-esportazzjoni lejn il-Komunità u esportata fi jew kważi fl-istess żmien bħall-merkanzija li qed tkun valutata; (ċ) il-valur ibbażat fuq il-prezz ta' l-unità li bih il-merkanzija importata għal oġġetti identiċi jew simili jinbiegħu fil-Komunità fl-akbar kwantità totali lil persuni li ma jiġux mill-bejjiegħa; (d) il-valur maħdum, magħmul mis-somma ta': - il-prezz jew valur ta' materjali u fabbrikazzjoni jew proċessar ieħor imħaddem fil-produzzjoni tal-merkanzija importata, - ammont għal profitt u spejjeż ġenerali li jkun daqs dak normalment rifless fil-bejgħ ta' merkanzija ta' l-istess klassi jew xorta bħal merkanzija li qed tkun stmata li tkun magħmula minn produtturi fil-pajjiż ta' l-esportazzjoni għall-esportazzjoni lill-Komunità, - il-prezz jew valur ta' l-oġġetti li ssir referenza għalihom fl-Artikolu 32(1)(e). 3. Il-kondizzjonijiet u regoli l-oħra kollha għall-applikazzjoni tal-paragrafu 2 hawn fuq għandhom jiġu stabbiliti skond il-proċedura tal-kumitat. L-Artikolu 31 1. Fejn il-valur doganali ta' merkanzija importata ma jistax jiġi stabbilit taħt l-Artikoli 29 jew 30, għandu jiġi stabbilit, skond il-bażi ta' data disponibbli fil-Komunità, bl-użu ta' mezzi raġonevoli konsistenti mal-prinċipji u dispożizzjonijiet ġenerali ta': - il-ftehim dwar l-implimentazzjoni ta' l-Artikolu VII tal-Ftehim Ġenerali dwar it-Tariffi u l-Kummerċ, - L-Artikolu VII tal-Ftehim Ġenerali dwar it-Tariffi u l-Kummerċ, - id-dispożizzjonijiet ta' dan il-Kapitolu. 2. Ebda valur doganali m'għandu jiġi stabbilit taħt il-paragrafu 1 skond il-bażi ta': (a) il-prezz tal-bejgħ fil-Komunità tal-merkanzija prodotta fil-Komunità; (b) sistema li tipprovdi għall-aċċettazzjoni għall-iskopijiet ta' dwana tal-ogħla minn żewġ valuri alternattivi; (ċ) il-prezz tal-merkanzija fis-suq domestiku tal-pajjiż ta' esportazzjoni; (d) il-prezz ta' produzzjoni, minbarra valuri maħduma li ġew stabbiliti għal merkanzija identiċi jew simili skond l-Artikolu 30(2)(d); (e) prezzijiet għall-esportazzjoni lejn pajjiż li ma jifformax parti mit-territorju doganali tal-Komunità; (f) valuri doganali minimi; jew (g) valuri arbitrarji jew fittizji. L-Artikolu 32 1. Waqt li jkun qed jiġi stabbilit il-valur doganali taħt l-Artikolu 29, għandu jiżdied mal-prezz effettivament imħallas jew li għandu jitħallas għall-merkanzija importata: (a) li ġejjin, sal-punt li jkunu ġew inkorsi mix-xerrej iżda m'humiex inklużi fil-prezz effettivament imħallas jew li għandu jitħallas għall-merkanzija: (i) kummissjonijiet u senserija, minbarra kummissjonijiet tax-xiri, (ii) il-prezz ta' kontenituri li jiġu kkunsidrati bħala ħaġa waħda, għall-iskopijiet doganali, mal-merkanzija kkonċernata, (iii) il-prezz ta' l-ippakkjar, sew jekk xogħol jew materjali; (b) il-valur, imqassam kif xieraq, tal-merkanzija u servizzi fejn provduti direttament jew indirettament mix-xerrej mingħajr ħlas jew bi prezz imraħħas għall-użu fir-rigward tal-produzzjoni u bejgħ għall-esportazzjoni ta' merkanzija importanti, sal-punt illi dak il-valur ma jkunx ġie inkluż fil-prezz effettivament imħallas jew li għandu jitħallas: (i) materjali, komponenti, partijiet u oġġetti simili inkorporati fil-merkanzija importata, (ii) għodda, forom u oġġetti simili wzati fil-produzzjoni tal-merkanzija importata, (iii) materjali kkonsmati fil-produzzjoni tal-merkanzija importata, (iv) inġinerija, żvilupp, illustrazzjoni, xogħol ta' disinn, u pjanti u abbozzi, magħmula f'post iehor barra l-Komunità u meħtieġa għall-produzzjoni tal-merkanzija importata; (ċ) drittijiet ta' l-awtur u drittijiet ta' liċenzji li għandhom x'jaqsmu mal-merkanzija li qed tkun stmata li x-xerrej għandu jħallas, direttament jew indirettament, bħala kondizzjoni tal-bejgħ tal-merkanzija li qed tkun stmata, sal-punt li dawk id-drittijiet ta' l-awtur u drittijiet m'humiex inklużi fil-prezz effettivament imħallas jew li għandu jitħallas; (d) il-valur ta' xi parti mid-dħul minn xi bejgħ mill-ġdid, kif jiddisponu minn jew jużaw il-merkanzija li tmiss direttament jew indirettament lill-bejjiegħ; (e) (i) l-ispejjeż tat-trasport u assigurazzjoni tal-merkanzija importata, u (ii) it-tagħbija u spejjeż ta' l-immaniġġjar assoċjati mat-trasport tal-merkanzija importata lejn il-post ta' l-introduzzjoni fit-territorju doganali tal-Komunità. 2. Żidiet fil-prezz effettivament imħallas jew li għandu jitħallas għandhom isiru taħt dan l-Artikolu biss skond il-bażi ta' data oġġettiva u li tista' tiġi kwantifikata. 3. Ebda żieda m'għandha ssir fil-prezz effettivament imħallas jew li għandu jitħallas waqt li jkun qed jiġi stabbilit il-valur doganali ħlief kif ipprovdut f'dan l-Artikolu. 4. F'dan il-Kapitolu, it-terminu "kummissjonijiet tax-xiri" jfisser drittijiet mħallsa minn importatur lill-aġent tiegħu għas-servizz li jirrapreżentah fix-xiri tal-merkanzija li qed tkun stmata. 5. Minkejja l-paragrafu 1 (ċ): (a) ħlasijiet għad-dritt li tirriproduċi l-merkanzija importati fil-Komunità m'għandhomx jiżdiedu mal-prezz effettivament imħallas jew li għandu jitħallas għall-merkanzija importata waqt li jkun qed jiġi stabbilit il-valur doganali; u (b) ħlasijiet magħmula mix-xerrej għad-dritt li jqassam jew li jerġa' jbigħ il-merkanzija importata m'għandhomx jiżdiedu mal-prezz effettivament imħallas jew li għandu jitħallas għall-merkanzija importata jekk dawk il-ħlasijiet ma jkunux kondizzjoni tal-bejgħ għall-esportazzjoni tal-merkanzija lejn il-Komunità. L-Artikolu 33 1. Sakemm jintwerew separatament mill-prezz effettivament imħallas jew li għandu jitħallas, is-segwenti m'għandhomx jiġu inklużi fil-valur doganali: (a) spejjeż tat-trasport tal-merkanzija wara l-wasla tagħha fil-post ta' l-introduzzjoni fit-territorju doganali tal-Komunità; (b) spejjeż ta' kostruzzjoni, bini, immuntar, manutenzjoni jew assistenza teknika, assunta wara l-importazzjoni t'oġġetti impurtati bħal impjant industrijali, makkinarju jew apparat; (ċ) spejjeż ta' imgħax taħt arranġament ta' finanzjament konkluż mix-xerrej u li jkollu x'jaqsam max-xiri ta' merkanzija importata, mingħajr ma jittieħed każ ta' jekk il-finanzjament ikunx provdut mill-bejjiegħ jew xi persuna oħra, sakemm dak l-arranġament ta' finanzjament ikun sar bil-miktub u fejn meħtieġ, ix-xerrej jista' juri li: - dik il-merkanzija effettivament inbiegħet bil-prezz dikjarat bħala l-prezz effettivament imħallas jew li għandu jitħallas, u - ir-rata ta' imgħax ikklejmjata ma teċċedix il-livell għal tali transazzjonijiet li jipprevalu fil-pajjiż fejn, u fiż-żmien meta, il-finanzjament kien ingħata; (d) ħlasijiet għad-dritt tar-riproduzzjoni ta' merkanzija impurtata fil-Komunità; (e) kummissjonijiet tax-xiri; (f) dazji fuq l-importazzjoni jew ħlasijiet oħra li għandhom jitħallsu fil-Komunità minħabba l-importazzjoni jew bejgħ tal-merkanzija. L-Artikolu 34 Regoli speċifiċi jistgħu jiġu stipulati skond il-proċedura tal-kumitat biex jistabbilixxu l-valur doganali tal-mezz tal-ġarr għall-użu f'apparat ta' l-ipproċessar tad-data u li jkun fiha data jew struzzjonijiet. L-Artikolu 35 Fejn fatturi użati biex jistabbilixxu l-valur doganali tal-merkanzija jiġu espressi f'valuta li ma tkunx dik ta' l-Istat Membru fejn issir il-valutazzjoni, ir-rata ta' kambju li għandha tintuża tkun dik korrettement pubblikata mill-awtoritajiet kompetenti fl-Istat Membru interessat. Dik ir-rata għandha tirrifletti bl-aktar mod effettiv possibbli l-valur kurrenti ta' dik il-valuta fi transazzjonijiet kummerċjali skond il-valuta ta' dak l-Istat Membru u għandha tapplika matul dak il-perjodu li jista' jiġi stabbilit skond il-proċedura tal-kumitat. Fejn dik ir-rata ma teżistix, ir-rata ta' kambju li għandha tiġi użata tiġi stabbilita skond il-proċedura tal-kumitat. L-Artikolu 36 1. Id-dispożizzjonijiet ta' dan il-Kapitolu huma mingħajr preġudizzju għad-dispożizzjonijiet speċifiċi dwar id-determinazzjoni tal-valur għall-iskopijiet doganali ta' merkanzija meħlusa għal cirkolazzjoni libera wara li tiġi assenjata trattament jew użu differenti approvat mid-dwana. 2. Permezz ta' deroga mill-Artikoli 29, 30 u 31, il-valur doganali tal-merkanzija li tkun normalment ikkosenjata bi ħlas wara li tkun inbiegħet il-konsenja jista', fuq talba ta' min jagħmel id-dikjarazzjoni, jiġi stabbilit taħt regoli simplifikati mfassla għall-Komunità sħiħa skond il-proċedura tal-kumitat. IT-TITOLU III DISPOŻIZZJONIJIET APPLIKABBLI GĦAL MERKANZIJA MDAĦĦLA FIT-TERRITORJU DOGANALI TAL-KOMUNITÀ SAKEMM TKUN ASSENJATA TRATTAMENT JEW UŻU APPROVAT MID-DWANA IL-KAPITOLU 1 DĦUL TA' MERKANZIJA FIT-TERRITORJU DOGANALI TAL-KOMUNITÀ L-Artikolu 37 1. Merkanzija mdaħħla fit-territorju doganali tal-Komunità għandha, mill-ħin tad-dħul tagħha, tkun soġġetta għal sorveljanza doganali. Tista' tkun soġġetta għal kontroll mill-awtorità doganali skond id-dispożizzjonijiet fis-seħħ. 2. Għandha tibqa' taħt dik is-sorveljanza għaż-żmien neċessarju biex jiġi stabbilit l-i status doganali tagħha, jekk ikun xieraq, u fil-każ ta' merkanzija mhux tal-Komunità u mingħajr preġudizzju għall-Artikolu 82(1), sakemm l-i status doganali tagħha jinbidel, tidħol f'żona ħielsa jew maħżen ħieles jew tkun esportata mill-ġdid jew meqruda skond l-Artikolu 182. L-Artikolu 38 1. Merkanzija mdaħħla fit-territorju doganali tal-Komunità għandha titwassal mill-persuna li ddaħħalha fil-Komunità mingħajr dewmien, mir-rotta speċifikata mill-awtoritajiet doganali u skond l-istruzzjonijiet tagħhom, jekk ikun hemm: (a) fl-uffiċċju doganali nominat mill-awtoritajiet doganali jew f'xi post ieħor nominat jew approvat minn dawk l-awtoritajiet; jew, (b) f'żona ħielsa, jekk il-merkanzija ser tiddaħħal f'dik iż-żona ħielsa direttament: - bil-baħar jew bl-ajru, jew - minn fuq l-art mingħajr ma tgħaddi minn parti oħra tat-territorju doganali tal-Komunità, fejn iż-żona ħielsa tmiss mal-fruntiera ta' l-art bejn Stat Membru u pajjiż terz. 2. Kull persuna li tassumi r-responsabbilità għall-ġarr tal-merkanzija wara li tkun ddaħħlet fit-territorju doganali tal-Komunità, fost oħrajn bħala riżultat ta' trasbord, għandha tidħol responsabbli għall-konformità ma' l-obbligazzjoni stipulata fil-paragrafu 1. 3. Merkanzija li, għalkemm tkun għadha barra t-territorju doganali tal-Komunità, tista' tkun soġġetta għall-kontroll ta' l-awtorità doganali ta' Stat Membru taħt id-dispożizzjonijiet fis-seħħ, bħala riżultat inter alia ta' ftehim milħuq bejn dak l-Istat Membru u pajjiż terz, għandha tkun trattata bl-istess mod bħal merkanzija mdaħħla fit-territorju doganali tal-Komunità. 4. Il-paragrafu 1 (a) m'għandux jipprekludi l-implimentazzjoni ta' xi dispożizzjonijiet fis-seħħ fir-rigward ta' traffiku ta' turisti, traffiku fil-fruntiera, traffiku postali jew traffiku ta' importanza ekonomika żgħira, bil-kondizzjoni li s-sorveljanza doganali u l-possibbiltajiet ta' kontroll doganali ma jiġux ipperikolati. 5. Il-paragrafi 1 sa 4 u l-Artikoli 39 sa 53 m'għandhomx japplikaw għall-merkanzija li tkun ħalliet temporanjament it-territorju doganali tal-Komunità hija u tiċċaqlaq bejn żewġ punti f'dak it-territorju bil-baħar jew bl-ajru, sakemm dak il-ġarr sar b'rotta diretta u b'servizz ta' l-ajru regolari jew linja tat-trasport bil-baħar mingħajr waqfa barra t-territorju doganali tal-Komunità. Din id-dispożizzjoni m'għandhiex tapplika għal merkanzija mgħobbija f'portijiet jew ajruporti jew fil-portijiet ħielsa ta' pajjiż terz. 6. Il-paragrafu 1 m'għandux japplika għal merkanzija abbord bastimenti jew ajruplani li jkunu qed jaqsmu l-baħar territorjali jew l-ispazju ta' l-ajru ta' Stati Membri mingħajr ma jkollhom bħala d-destinazzjoni tagħhom port jew ajruport li jinsab f'dawk l-Istati Membri. L-Artikolu 39 1. Fejn, minħabba ċirkostanzi imprevedibbli jew forza maġġuri, l-obbligazzjoni stipulata fl-Artikolu 38(1) ma tistax tiġi mħarsa, il-persuna marbuta b'dik l-obbligazzjoni jew kull persuna oħra li tkun qed taġixxi minflokha għandha tinforma lill-awtoritajiet doganali bis-sitwazzjoni mingħajr dewmien. Fejn iċ-ċirkostanzi imprevedibbli jew forza maġġuri ma jirriżultawx f'telf totali tal-merkanzija, l-awtoritajiet doganali għandhom ukoll jiġu informati bil-lok preċiż fejn jinsabu. 2. Fejn, minħabba ċirkostanzi imprevedibbli jew forza maġġuri, bastiment jew ajruplan kopert bl-Artikolu 38(6) jiġi mġiegħel jidħol fil-port jew jinżel temporanjament fit-territorju doganali tal-Komunità u l-obbligazzjoni stipulata fl-Artikolu 38(1) ma tistax tiġi mħarsa, il-persuna li tkun qed iddaħħal il-bastiment jew l-ajruplan fit-territorju doganali tal-Komunità jew kull persuna oħra li tkun qed taġixxi minflokha għandha tinforma lill-awtoritajiet doganali bis-sitwazzjoni mingħajr dewmien. 3. L-awtoritajiet doganali għandhom jistabbilixxu l-miżuri li għandhom jittieħdu sabiex tkun tista' ssir is-sorveljanza doganali tal-merkanzija li ssir referenza għaliha fil-paragrafu 1 kif ukoll dawk abbord bastiment jew ajruplan fiċ-ċirkostanzi speċifikati fil-paragrafu 2 u li jiżguraw, fejn ikun xieraq, illi jiġu sussegwentement imwassla f'uffiċċju doganali jew post ieħor nominat jew approvat mill-awtoritajiet. IL-KAPITOLU 2 PREŻENTAZZJONI TA' MERKANZIJA LID-DWANA L-Artikolu 40 Merkanzija li, skond l-Artikolu 38(1)(a), tasal fl-uffiċċju doganali jew post ieħor nominat jew approvat mill-awtoritajiet doganali għandha tkun preżentata lid-dwana mill-persuna li daħħlet il-merkanzija fit-territorju doganali tal-Komunità jew, jekk ikun xieraq, mill-persuna li tassumi responsabbilità għall-ġarr tal-merkanzija wara dak id-dħul. L-Artikolu 41 L-Artikolu 40 m'għandux jipprekludi l-implimentazzjoni ta' regoli fis-seħħ li għandhom x'jaqsmu ma merkanzija: (a) li tinġarr minn vjaġġaturi; (b) mqiegħda taħt il-proċedura doganali iżda mhux preżentata lid-dwana. L-Artikolu 42 Il-merkanzija tista', ladarba tkun ġiet preżentata lid-dwana, u bil-permess ta' l-awtoritajiet doganali, tiġi eżaminata jew jittieħdu kampjuni, sabiex ikun jista' jiġi assenjat lilha trattament jew użu approvat mid-dwana. Permess bħal dak jista' jingħata, fuq talba, lill-persuna awtorizzata biex tassenja lill-merkanzija dak it-trattament jew użu. IL-KAPITOLU 3 DIKJARAZZJONI SOMMARJA U ĦATT TA' MERKANZIJA PREŻENTATA LID-DWANA L-Artikolu 43 Bla ħsara għall-Artikolu 45, merkanzija preżentata lid-dwana fit-tifsira ta' l-Artikolu 40 għandha tkun koperta b'dikjarazzjoni sommarja. Id-dikjarazzjoni sommarja għandha tkun preżentata meta l-merkanzija tkun ġiet preżentata lid-dwana. L-awtoritajiet doganali jistgħu, madankollu, jikkonċedu perjodu għall-preżentazzjoni tad-dikjarazzjoni li m'għandux jestendi aktar mill-ewwel jum ta' xogħol wara l-jum li fih il-merkanzija tiġi ppreżentata lid-dwana. L-Artikolu 44 1. Id-dikjarazzjoni sommarja għandha ssir fuq formola li tikkorrispondi mal-mudell preskritt mill-awtoritajiet doganali. Madankollu, l-awtoritajiet doganali jistgħu jippermettu l-użu, bħala dikjarazzjoni sommarja, ta' kull dokument kummerċjali jew uffiċjali li jkollu fih id-dettalji neċessarji għall-identifikazzjoni tal-merkanzija. 2. Id-dikjarazzjoni sommarja għandha tiġi pprezentata minn: (a) il-persuna li daħħlet il-merkanzija fit-territorju doganali tal-Komunità jew minn kull persuna li tassumi r-responsabbilità għall-ġarr tal-merkanzija wara dak id-dħul; jew (b) il-persuna li f'isimha aġixxew il-persuni li ssir referenza għalihom fis-subparagrafu (a). L-Artikolu 45 Mingħajr preġudizzju għad-dispożizzjonijiet li jirregolaw merkanzija impurtata minn vjaġġaturi u konsenji b'ittri u posta tal-pakketti, l-awtoritajiet doganali jistgħu jirrinunzjaw għall-preżentata tad-dikjarazzjoni sommarja bil-kondizzjoni li din ma tipperikolax is-sorveljanza doganali tal-merkanzija, meta, qabel l-għeluq tal-perjodu li ssir referenza għalih fl-Artikolu 43, il-formalitajiet neċessarji biex il-merkanzija tiġi assenjata trattament jew użu approvat mid-dwana jkunu twettqu. L-Artikolu 46 1. Il-merkanzija għandha tinħatt jew tiġi trasbordata mill-mezzi ta' trasport li jkunu qed iġorruha biss bil-permess ta' l-awtoritajiet doganali f'postijiet nominati jew approvati minn dawk l-awtoritajiet doganali. Iżda, dak il-permess ma jkunx meħtieġ f'każ ta' perikolu imminenti li jagħmilha neċessarja li parti mill-merkanzija jew kollha kemm hi tinħatt minnufih. F'dak il-każ, l-awtoritajiet doganali għandhom jiġu informati b'dan minnufih. 2. Għall-iskop li tkun spezzjonata l-merkanzija u l-mezzi ta' trasport li jkunu qed iġorruha, l-awtoritajiet doganali jistgħu f'kull ħin jesiġu li l-merkanzija tinħatt u tinfetaħ. L-Artikolu 47 Il-merkanzija m'għandiex titneħħa mill-pożizzjoni oriġinali tagħha mingħajr il-permess ta' l-awtoritajiet doganali. IL-KAPITOLU 4 OBBLIGAZZJONI LI MERKANZIJA PREŻENTATA LID-DWANA TIĠI ASSENJATA TRATTAMENT JEW UŻU APPROVAT MID-DWANA L-Artikolu 48 Merkanzija mhux tal-Komunità preżentata lid-dwana għandha tkun assenjata trattament jew użu approvat mid-dwana awtorizzat għal dik il-merkanzija mhux tal-Komunità. L-Artikolu 49 1. Fejn merkanzija tkun koperta b'dikjarazzjoni sommarja, il-formalitajiet neċessarji sabiex tkun assenjata trattament jew użu approvat mid-dwana għandhom jitwettqu fi żmien: (a) 45 jum mid-data li fiha d-dikjarazzjoni sommarja tiġi preżentata fil-każ ta' merkanzija li tkun nġarret bil-baħar; (a) 20 jum mid-data li fiha d-dikjarazzjoni sommarja tiġi preżentata fil-każ ta' merkanzija li tkun inġarret b'mod ieħor mhux bil-baħar; 2. Fejn iċ-ċirkostanzi hekk jitolbu, l-awtoritajiet doganali jistgħu jistipulaw perjodu iqsar jew jawtorizzaw estensjoni tal-perjodi li ssir referenza għalihom fil-paragrafu 1. Estensjoni bħal dik m'għandhiex, madankollu, teċċedi l-ħtiġijiet ġenwini li jkunu ġustifikati biċ-ċirkostanzi. IL-KAPITOLU 5 ĦAŻNA TEMPORANJA TA' MERKANZIJA L-Artikolu 50 Sakemm tkun assenjata trattament jew użu approvat mid-dwana, merkanzija preżentata lid-dwana għandha, wara dik il-preżentazzjoni, ikollha l-i status ta' merkanzija f'ħażna temporanja. Dik il-merkanzija ser tkun deskritta aktar 'l isfel bħala "merkanzija f'ħażna temporanja." L-Artikolu 51 1. Il-merkanzija f'ħażna temporanja għandha tinħażen biss f'postijiet approvati mill-awtoritajiet doganali taħt il-kondizzjonijiet stipulati minn dawk l-awtoritajiet. 2. L-awtoritajiet doganali jistgħu jesiġu li l-persuna li tkun qed iżżomm il-merkanzija tipprovdi garanzija bil-għan li jiġi żgurat il-ħlas ta' kull dejn doganali li jista' jinqala' taħt l-Artikoli 203 jew 204. L-Artikolu 52 Mingħajr preġudizzju għad-dispożizzjonijiet ta' l-Artikolu 42, merkanzija f'ħażna temporanja għandha tkun soġġetta biss għal dawk il-metodi ta' mmaniġġjar li huma maħsuba biex jiżguraw il-preservazzjoni tagħha fi stat mhux mibdul mingħajr ma jimmodifikaw l-apparenza jew il-karatteristiċi tekniċi tagħha. L-Artikolu 53 1. L-awtoritajiet doganali għandhom mingħajr dewmien jieħdu l-miżuri kollha neċessarji, inkluż il-bejgħ tal-merkanzija, biex jirregolarizzaw is-sitwazzjoni ta' merkanzija li fir-rigward tagħhom il-formalitajiet neċessarji sabiex hija tkun assenjata trattament jew użu approvat mid-dwana ma jkunux inbdew fil-perjodi stabbiliti skond l-Artikolu 49. 2. L-awtoritajiet doganali jistgħu, b'riskju u b'ispejjeż tal-persuna li tkun qed iżżommha, jittrasferixxu l-merkanzija partikolari lejn post speċjali, li jkun taħt is-sorveljanza tagħhom, sakemm is-sitwazzjoni tal-merkanzija tiġi regolarizzata. IL-KAPITOLU 6 DISPOŻIZZJONIJIET APPLIKABBLI GĦAL MERKANZIJA MHUX TAL-KOMUNITÀ LI TKUN IMXIET TAĦT PROĊEDURA TA' ĠARR L-Artikolu 54 L-Artikolu 38, bl-eċċezzjoni tal-paragrafu 1 (a) ta' l-istess, u l-Artikoli 39 sa 53 m'għandhomx japplikaw meta merkanzija li diġà tkun imqiegħda taħt proċedura ta' ġarr tiddaħħal fit-territorju doganali tal-Komunità. L-Artikolu 55 Ladarba merkanzija mhux tal-Komunità li mxiet taħt proċedura tal-ġarr tasal fid-destinazzjoni tagħha fit-territorju doganali tal-Komunità u tkun ġiet preżentata lid-dwana skond ir-regoli li jamministraw il-ġarr, l-Artikoli 43 sa 53 għandhom japplikaw. IL-KAPITOLU 7 DISPOŻIZZJONIJIET OĦRA L-Artikolu 56 Fejn iċ-ċirkostanzi hekk jitolbu, l-awtoritajiet doganali jistgħu jordnaw li l-merkanzija preżentata lid-dwana tinqered. L-awtoritajiet doganali għandhom jinformaw b'dan lid-detentur tal-merkanzija. L-ispejjeż biex tinqered il-merkanzija għandhom jitħallsu mid-detentur. L-Artikolu 57 Fejn l-awtoritajiet doganali jsibu li merkanzija tkun iddaħħlet mingħajr awtorizzazzjoni fit-territorju doganali tal-Komunità jew inżammet lura mis-sorveljanza doganali, għandhom jieħdu l-miżuri kollha neċessarji, inkluż il-bejgħ tal-merkanzija, sabiex jirregolarizzaw is-sitwazzjoni tagħhom. IT-TITOLU IV TRATTAMENT JEW UŻU APPROVAT MID-DWANA IL-KAPITOLU 1 ĠENERALI L-Artikolu 58 1. Ħlief fejn hemm provdut mod iehor, merkanzija tista' f'kull żmien, taħt il-kondizzjonijiet stipulati, tkun assenjata kull trattament jew użu approvat mid-dwana tkun xi tkun in-natura tagħha jew kwantità, jew il-pajjiż ta' oriġini tagħha, konsenja jew destinazzjoni. 2. Il-paragrafu 1 m'għandux jipprekludi l-impożizzjoni ta' projbizzjonijiet jew restrizzjonijiet ġustifikati għar-raġuni ta' moralità pubblika, politika pubblika, sigurtà pubblika, il-protezzjoni tas-saħħa u l-ħajja ta' bnedmin, annimali jew pjanti, il-protezzjoni ta' teżori nazzjonali li għandhom valur artistiku, storiku jew arkeoloġiku jew il-protezzjoni ta' propjetà industrijali u kummerċjali. IL-KAPITOLU 2 PROĊEDURI DOGANALI It-Taqsima 1 Tqegħid ta' merkanzija taħt proċedura doganali L-Artikolu 59 1. Il-merkanzija kollha maħsuba biex titqiegħed taħt proċedura doganali għandha tkun koperta b'dikjarazzjoni għal dik il-proċedura doganali. 2. Merkanzija tal-Komunità dikjarata għal proċedura ta' esportazzjoni, proċessar tal-ħruġ, ġarr jew magażinaġġ doganali għandha tkun soġġetta għas-sorveljanza doganali mill-ħin ta' l-aċċettazzjoni tad-dikjarazzjoni doganali sa dak il-ħin li tħalli t-territorju doganali tal-Komunità jew tinqered jew id-dikjarazzjoni doganali tiġi invalidata. L-Artikolu 60 Safejn il-leġislazzjoni doganali tal-Komunità ma tistipula ebda regoli dwar is-suġġett, l-Istati Membri għandhom jistabbilixxu l-kompetenza ta' l-uffiċċji varji doganali li jinsabu fit-territorju tagħhom, filwaqt li titqies, fejn huwa applikabbli, in-natura tal-merkanzija u l-proċedura doganali li taħtha għandha titqiegħed. L-Artikolu 61 Id-dikjarazzjoni doganali għandha ssir: (a) bil-miktub; jew (b) bl-użu ta' teknika ta' l-ipproċessar tad-data fejn hemm provdut dwarha bid-dispożizzjonijiet stipulati skond il-proċedura tal-kumitat jew fejn awtorizzata mill-awtoritajiet doganali; jew (ċ) permezz ta' dikjarazzjoni normali jew kull att ieħor li bih min ikollu l-merkanzija jesprimi x-xewqa tiegħu li jpoġġiha taħt proċedura doganali, fejn dik il-possibbiltà hemm provdut dwarha mir-regoli adottati skond il-proċedura tal-kumitat. A. Dikjarazzjonijiet bil-miktub I. Proċedura normali L-Artikolu 62 1. Dikjarazzjonijiet bil-miktub għandhom isiru fuq formola li tikkorrispondi mal-kampjun uffiċjali preskritt għal dak l-għan. Għandhom jiġu ffirmati u jkun fihom id-dettalji neċessarji għall-implimentazzjoni tad-dispożizzjonijiet li jirregolaw il-proċedura doganali li għaliha l-merkanzija tkun dikjarata. 2. Id-dikjarazzjoni għandha tkun akkumpanjata mid-dokumenti kollha meħtieġa għall-implimentazzjoni tad-dispożizzjonijiet li jirregolaw il-proċedura doganali li għaliha l-merkanzija tkun dikjarata. L-Artikolu 63 Dikjarazzjonijiet li josservaw il-kondizzjonijiet stipulati fl-Artikolu 62 għandhom jiġu aċċettati immedjatament mill-awtoritajiet doganali, sakemm il-merkanzija li għaliha jirreferu jiġu preżentati lid-dwana. L-Artikolu 64 1. Bla ħsara għall-Artikolu 5, dikjarazzjoni doganali tista' ssir minn kull persuna li hija kapaċi tippreżenta l-merkanzija konċernata jew tara li tkun preżentata lill-awtorità kompetenti doganali, flimkien mad-dokumenti kollha li huma meħtieġa li jiġu prodotti għall-applikazzjoni tar-regoli li jamministraw il-proċedura doganali li fir-rigward tagħha ġiet dikjarata l-merkanzija. 2. Iżda, (a) fejn l-aċċettazzjoni tad-dikjarazzjoni doganali timponi obligazzjonijiet partikolari fuq persuna speċifika, id-dikjarazzjoni għandha ssir minn dik il-persuna jew għan-nom tagħha; (b) min jagħmel id-dikjarazzjoni għandu jkun stabbilit fil-Komunità. Iżda, l-kondizzjoni dwar stabbiliment fil-Komunità m'għandux japplika għal persuni li: - jagħmlu dikjarazzjoni ta' ġarr jew importazzjoni temporanja; - jiddikjaraw merkanzija mhux fuq bażi regolari, sakemm l-awtoritajiet doganali jqisu li dan huwa ġustifikat. 3. Il-paragrafu 2 (b) m'għandux jipprekludi l-applikazzjoni mill-Istati Membri ta' ftehim bilaterali milħuq ma' pajjiżi terzi, jew prattiki stabbiliti li għandhom l-istess effett, li taħthom persuni ta' nazzjonalità ta' dawk il-pajjiżi jistgħu jagħmlu dikjarazzjonijiet doganali fit-territorju ta' l-Istati Membri konċernati, bla ħsara għar-reċiproċità. L-Artikolu 65 Id-dikjarazzjoni għandha, fuq talba tiegħu, tkun awtorizzata sabiex temenda waħda jew aktar mid-dettalji tad-dikjarazzjoni wara li tkun ġiet aċċettata mid-dwana. L-emenda m'għandux ikollha l-effett li tirrendi d-dikjarazzjoni applikabbli għal merkanzija ħlief dik li oriġinarjament kienet tkopri. Iżda, ebda emenda m'għandha tiġi permessa meta l-awtorizzazzjoni tintbagħat wara li l-awtoritajiet doganali: (a) ikunu informaw lil min għamel id-dikjarazzjoni li bi ħsiebhom jeżaminaw il-merkanzija; jew, (b) ikunu stabbilew li d-dettalji konċernati m'humiex korretti; jew, (ċ) ikunu ħelsu l-merkanzija. L-Artikolu 66 1. L-awtoritajiet doganali għandhom, fuq talba ta' min jagħmel id-dikjarazzjoni, jinvalidaw dikjarazzjoni diġà milqugħa meta min jagħmel id-dikjarazzjoni jippreżenta prova li merkanzija ġiet dikjarata bi żball għall-proċedura doganali koperta b'dik id-dikjarazzjoni jew li, b'riżultat ta' ċirkostanzi speċjali, it-tqegħid tal-merkanzija taħt il-proċedura doganali li għaliha ġiet dikjarata m'għadux ġustifikat. Madankollu, meta l-awtoritajiet doganali jkunu informaw lil min jagħmel id-dikjarazzjoni bil-ħsieb tagħhom li jeżaminaw il-merkanzija, talba għal invalidazzjoni tad-dikjarazzjoni m'għandhiex tiġi aċċettata sa wara li jkun sar l-eżami. 2. Id-dikjarazzjoni m'għandhiex tiġi invalidata wara li l-merkanzija tkun ġiet meħlusa, ħlief f'każijiet definiti skond il-proċedura tal-kumitat. 3. L-invalidazzjoni tad-dikjarazzjoni għandha tkun mingħajr preġudizzju għall-applikazzjoni tad-dispożizzjonijiet penali fis-seħħ. L-Artikolu 67 Ħlief fejn espressament ipprovdut mod ieħor, id-data li għandha tintuża għall-iskopijiet tad-dispożizzjonijiet kollha li jirregolaw il-proċeduri doganali li għalihom il-merkanzija tkun dikjarata għandha tkun id-datata' l-aċċettazzjoni tad-dikjarazzjoni mill-awtoritajiet doganali. L-Artikolu 68 Għall-verifika tad-dikjarazzjonijiet li jkunu aċċettaw, l-awtoritajiet doganali jistgħu: (a) jeżaminaw id-dokumenti li jkopru d-dikjarazzjoni u d-dokumenti li jakkompanjawha. L-awtoritajiet doganali jistgħu jitolbu lil min jagħmel id-dikjarazzjoni biex jippreżenta dokumenti oħra bl-iskop li jivverifikaw l-akkuratezza tad-dettalji li jkunu jinsabu fid-dikjarazzjoni; (b) jeżaminaw il-merkanzija u jieħdu kampjuni għall-analiżi jew għal eżami akkurat. L-Artikolu 69 1. It-trasport ta' merkanzija lejn il-postijiet fejn għandha tkun eżaminata u jittieħdu kampjuni, u l-immaniġġjar kollu li jkun neċessarju minħabba dak l-eżami jew it-teħid ta' kampjuni, għandu jitwettaq minn jew taħt ir-responsabbiltà ta' min jagħmel id-dikjarazzjoni. L-ispejjeż li jintefqu għandu jagħmilhom id-dikjarant. 2. Id-dikjarant għandu jkun intitolat li jkun preżenti meta l-merkanzija tkun eżaminata u meta jittieħdu l-kampjuni. Fejn jidhrilhom li jkun xieraq, l-awtoritajiet doganali għandhom jitolbu lil min jagħmel id-dikjarazzjoni biex ikun preżenti jew rappreżentat meta l-merkanzija tkun eżaminata jew jittieħdu l-kampjuni sabiex jipprovdilhom l-għajnuna meħtieġa biex jiġi faċilitat dak l-eżami jew it-teħid ta' kampjuni. 3. Iżda jekk il-kampjuni jittieħdu skond id-dispożizzjonijiet fis-seħħ, l-awtoritajiet doganali m'għandhomx ikunu responsabbli għall-ħlas ta' ebda kumpens fir-rigward ta' l-istess iżda għandhom iħallsu l-ispejjeż ta' l-analiżi tagħhom jew eżami. L-Artikolu 70 1. Fejn parti biss mill-merkanzija koperta bid-dikjarazzjoni tkun eżaminata, ir-riżultati ta' l-eżami parzjali għandhom jittieħdu bħala li jgħoddu għall-merkanzija kollha koperta b'dik id-dikjarazzjoni. Iżda, id-dikjarant jista' jitlob eżami ieħor tal-merkanzija jekk jidhirlu li r-riżultati ta' l-eżami parzjali m'humiex validi fir-rigward tal-bqija tal-merkanzija dikjarata. 2. Għall-iskopijiet tal-paragrafu 1, meta formola ta' dikjarazzjoni tkopri żewġ oġġetti jew aktar, id-dettalji dwar kull oġġett għandhom jitqiesu li jikkostitwixxu dikjarazzjoni separata. L-Artikolu 71 1. Ir-riżultati tal-verifika tad-dikjarazzjoni għandhom jintużaw għall-iskopijiet ta' l-applikazzjoni tad-dispożizzjonijiet li jirregolaw il-proċedura doganali li taħtha tpoġġiet il-merkanzija. 2. Fejn id-dikjarazzjoni ma tiġix verifikata, id-dispożizzjonijiet li ssir referenza għalihom fil-paragrafu 1 għandhom jiġu applikati skond il-bażi tad-dettalji li jkunu jinsabu fid-dikjarazzjoni. L-Artikolu 72 1. L-awtoritajiet doganali għandhom jieħdu l-miżuri kollha neċessarji sabiex jidentifikaw il-merkanzija meta l-identifikazzjoni hija meħtieġa sabiex tiġi żgurata l-konformità mal-kondizzjonijiet li jirregolaw il-proċedura doganali li għaliha l-imsemmija merkanzija tkun ġiet dikjarata. 2. Mezzi ta' identifikazzjoni mwaħħla mal-merkanzija jew mezzi ta' trasport għandhom jitneħħew jew jinqerdu biss mill-awtoritajiet doganali jew bil-permess tagħhom ħlief meta, bħala riżultat ta' ċirkostanzi imprevedibbli jew forza maġġuri, it-tneħħija jew il-qerda tagħhom hija essenzjali biex tiżgura l-protezzjoni tal-merkanzija jew mezzi ta' trasport. L-Artikolu 73 1. Mingħajr preġudizzju għal l-Artikolu 74, meta l-kondizzjonijiet biex titqiegħed il-merkanzija taħt il-proċedura konċernata jiġu sodisfatti u sakemm il-merkanzija ma tkunx soġġetta għal xi miżuri projbittivi jew restrittivi, l-awtoritajiet doganali għandhom jeħilsu l-merkanzija hekk kif id-dettalji fid-dikjarazzjoni jkunu ġew verifikati jew aċċettati mingħajr verfika. L-istess għandu japplika meta tali verifika ma tistax titlesta f'perjodu ta' żmien raġonevoli u l-merkanzija ma tkunx meħtieġa aktar li tkun preżenti għall-iskopijiet tal-verifika. 2. Il-merkanzija kollha koperta bl-istess dikjarazzjoni għandha tinħeles fl-istess ħin. Għall-iskopijiet ta' dan il-paragrafu, meta formola ta' dikjarazzjoni tkopri żewġ oġġetti jew aktar, id-dettalji dwar kull oġġett għandhom jitqiesu li jikkostitwixxu dikjarazzjoni separata. L-Artikolu 74 1. Fejn l-aċċettazzjoni tad-dikjarazzjoni doganali toħloq dejn doganali, il-merkanzija koperta bid-dikjarazzjoni m'għandhiex tinħeles ħlief meta d-dejn doganali jkun ġie mħallas jew garantit. Madankollu, mingħajr preġudizzju għall-paragrafu 2, din id-dispożizzjoni m'għandhiex tapplika għall-proċedura ta' importazzjoni temporanja b'eżenzjoni parzjali mid-dazji fuq l-importazzjoni. 2. Fejn, skond id-dispożizzjonijiet li jirregolaw il-proċedura doganali li għaliha l-merkanzija tkun ġiet dikjarata, l-awtoritajiet doganali jitolbu li tingħata garanzija, l-imsemmija merkanzija ma tinħelisx għall-proċedura doganali konċernata sakemm dik il-garanzija tiġi provduta. L-Artikolu 75 Kull miżura neċessarja, inkluża l-konfiska u l-bejgħ, għandha tittiehed biex tittratta ma' merkanzija li: (a) ma tistax tinħeles billi: - ma kienx possibbli li jsir jew jitkompla l-eżami tal-merkanzija fil-perjodu preskritt mill-awtoritajiet doganali għal raġunijiet attribwibbli lid-dikjarant; jew, - id-dokumenti li jridu jiġu prodotti qabel ma l-merkanzija tista' titqiegħed taħt il-proċedura doganali mitluba għadhom ma ġewx prodotti; jew, - ħlasijiet jew garanziji li kellhom isiru jew jiġu provduti fir-rigward ta' dazji fuq l-importazzjoni jew dazji fuq l-esportazzjoni, skond il-każ, ma sarux jew ma ġewx provduti fiż-żmien stipulat; jew - hija soġġetta għal projbizzjonijiet jew restrizzjonijiet; (b) ma jitneħħewx f'perjodu ta' żmien raġonevoli wara l-ħelsien tagħhom. II. Proċeduri simplifikati L-Artikolu 76 1. Sabiex jiġi simplifikat sa fejn hu possibbli l-kompletar ta' formalitajiet u proċeduri u fl-istess ħin jiġi żgurat li operazzjonijiet jitmexxew b'mod korrett, l-awtoritajiet doganali għandhom, taħt kondizzjonijiet stipulati skond il-proċedura tal-kumitat, jagħtu permess sabiex: (a) id-dikjarazzjoni li ssir referenza għaliha fl-Artikolu 62 biex jitħallew barra ċerti dettalji li ssir referenza għalihom fil-paragrafu 1 ta' dak l-Artikolu sabiex xi wħud mid-dokumenti li ssir referenza għalihom fil-paragrafu 2 ta' dak l-Artikolu ma jiġux annessi ma' l-istess; (b) dokument kummerċjali u amministrattiv, akkumpanjat b'talba biex il-merkanzija titqiegħed taħt il-proċedura doganali konċernata, jiġi preżentat minflok id-dikjarazzjoni li ssir referenza għaliha fl-Artikolu 62; (ċ) Il-merkanzija li trid tiddaħħal għall-proċedura konċernata permezz ta' daħla fil-kotba; f'dan il-każ, l-awtoritajiet doganali jistgħu jirrinunzjaw għall-ħtieġa li min jagħmel id-dikjarazzjoni jippreżenta l-merkanzija lid-dwana. Id-dikjarazzjoni simplifikata, dokument kummerċjali jew amministrattiv jew daħla fil-kotba għandu jkollha mill-inqas id-dettalji neċessarji għall-identifikazzjoni tal-merkanzija. Fejn il-merkanzija tiddaħħal fil-kotba, id-data ta' dik id-daħla għandha tiġi inkluża. 2. Ħlief f'każijiet li jiġu deċiżi skond il-proċedura tal-kumitat, id-dikjarant għandu jipprovdi dikjarazzjoni supplimentari li tista' tkun ta' natura ġenerali, perjodika jew rikapitulattiva. 3. Dikjarazzjonijiet supplimentari u d-dikjarazzjonijiet simplifikati li ssir referenza għalihom fis-subparagrafi 1 (a), (b) u (ċ), għandhom jitqiesu li jikkostitwixxu strument wieħed, indiviżibbli, li jidħol fis-seħħ fid-data ta' l-aċċettazzjoni tad-dikjarazzjonijiet simplifikati; fil-każijiet li ssir referenza għalihom fis-subparagrafu 1 (ċ), id-daħla fil-kotba għandu jkollha l-istess saħħa legali daqs l-aċċettazzjoni tad-dikjarazzjoni li ssir referenza għaliha fl-Artikolu 62. 4. Proċeduri semplifikati speċjali għall-proċedura tal-ġarr tal-Komunità għandhom jiġu stipulati skond il-proċedura tal-kumitat. B. Dikjarazzjonijiet oħra L-Artikolu 77 Fejn id-dikjarazzjoni doganali ssir permezz ta' teknika ta' l-ipproċessar tad-data fit-tifsira ta' l-Artikolu 61(b), jew b'dikjarazzjoni orali jew kull att ieħor fit-tifsira ta' l-Artikolu 61(ċ), l-Artikoli 62 sa 76 għandhom japplikaw mutatis mutandis mingħajr preġudizzju għall-prinċipji stipulati hemmhekk. Ċ. Eżami tad-dikjarazzjonijiet wara r-rilaxx L-Artikolu 78 1. L-awtoritajiet doganali jistgħu, fuq inizjattiva tagħhom jew fuq talba ta' min jagħmel id-dikjarazzjoni, jemendaw id-dikjarazzjoni wara l-ħelsien tal-merkanzija. 2. L-awtoritajiet doganali jistgħu, wara li jeħilsu l-merkanzija u sabiex jissodisfaw ruħhom li d-dettalji li jinsabu fid-dikjarazzjoni huma eżatti, jispezzjonaw id-dokumenti kummerċjali u data li għandha x'taqsam ma' l-operazzjonijiet ta' importazzjoni u esportazzjoni fir-rigward tal-merkanzija konċernata jew operazzjonijiet kummerċjali sussegwenti li jinvolvu dik il-merkanzija. Spezzjonijiet bħal dawk jistgħu jsiru fil-fond tad-dikjarant, ta' kull persuna oħra direttament jew indirettament involuta f'dawk l-operazzjonijiet f'kapaċità kummerċjali jew ta' kull persuna oħra li jkollha f'idejha d-dokument u d-data imsemmija għal skopijiet kummerċjali. Dawk l-awtoritajiet jistgħu ukoll jeżaminaw il-merkanzija meta jkun għadu possibbli li din tkun prodotta. 3. Fejn reviżjoni tad-dikjarazzjoni jew eżami wara l-ħelsien tal-merkanzija jindika illi d-dispożizzjonijiet li jirregolaw il-proċedura ta' dwana involuta ġew applikati fuq il-bażi ta' informazzjoni skorretta jew mhux sħiħa, l-awtoritajiet doganali għandhom, skond kull dispożizzjoni stipulata, jieħdu l-miżuri neċessarji sabiex jirregolarizzaw is-sitwazzjoni, wara li tkun ikkunsidrata l-informazzjoni ġdida disponibbli għalihom. It-Taqsima 2 Ħelsien għal ċirkolazzjoni libera L-Artikolu 79 Ħelsien għal ċirkolazzjoni libera jagħti lil merkanzija mhux tal-Komunità l-i status doganali ta' merkanzija tal-Komunità. Dan għandu jinvolvi l-applikazzjoni ta' miżuri ta' politika kummerċjali, kompletar ta' formalitajiet oħra stipulati fir-rigward ta' importazzjoni ta' merkanzija u l-impożizzjoni ta' kull dazju legalment dovut. L-Artikolu 80 1. Permezz ta' deroga għall-Artikolu 67, sakemm id-dazju fuq l-importazzjoni imponibbli fuq il-merkanzija huwa wieħed mid-dazji li ssir referenza għalih fl-ewwel paragrafu uffiċjali ta' l-Artikolu 4 (10) u li r-rata ta' dazju titnaqqas wara d-data ta' aċċ-ettazzjonitad-dikjarazzjoni għall-ħelsien għal ċirkolazzjoni libera iżda qabel ma tinħeles il-merkanzija, id-dikjarant jista' jitlob l-applikazzjoni tar-rata l-aktar favorevoli. 2. Il-paragrafu 1 għandu japplika meta ma kienx possibbli li tinħeles il-merkanzija għal raġunijiet attribwibbli lid-dikjarant waħdu. L-Artikolu 81 Fejn konsenja tkun magħmula minn merkanzija li taqa' taħt klassifika tat-tariffa differenti, u biex tittratta ma' kull merkanzija skond il-klassifika tat-tariffa tagħha għall-iskop li ssir id-dikjarazzjoni tinvolvi piż ta' xogħol u spejjez sproporzjonat mad-dazji fuq l-importazzjoni imponibbli, l-awtoritajiet doganali jistgħu, fuq talba ta' dikjarant, jaqblu li dazji fuq l-importazzjoni jiġu imposti fuq il-konsenja kollha skond il-bażi tal-klassifika tat-tariffa tal-merkanzija li huma soġġetti għall-ogħla rata ta' dazju fuq l-importazzjoni. L-Artikolu 82 1. Fejn il-merkanzija tinħeles għaċ-ċirkolazzjoni libera b'rata mnaqqsa jew mingħajr żieda ta' dazju minħabba l-użu finali tagħha, għandha tibqa' taħt is-sorveljanza doganali. Is-sorveljanza doganali tispiċċa meta l-kondizzjonijiet stipulati biex tingħata dik ir-rata mnaqqsa jew mingħajr żieda ta' dazju ma jibqgħux japplikaw, meta l-merkanzija tiġi esportata jew meqruda jew meta l-użu tal-merkanzija għal skopijiet oħra ħlief dawk stipulati għall-applikazzjoni tar-rata mnaqqsa jew mingħajr żieda ta' dazju jiġi permess bla ħsara għall-ħlas tad-dazji dovuti. 2. L-Artikoli 88 u 90 għandhom japplikaw mutatis mutandis għall-merkanzija li ssir referenza għaliha fil-paragrafu 1. L-Artikolu 83 Merkanzija meħlusa għal ċirkolazzjoni libera titlef l-i status doganali tagħha bħala merkanzija tal-Komunità meta: (a) id-dikjarazzjoni għall-ħelsien għaċ-ċirkolazzjoni libera tiġi invalidata wara l-ħelsien skond l-Artikolu 66, jew (b) id-dazji fuq l-importazzjoni li għandhom jitħallsu fuq dik il-merkanzija jerġgħu jitħallsu jew jintbagħtu: - taħt il-proċedura ta' l-ipproċessar tad-dħul fil-forma tas-sistema drawback; jew - fir-rigward ta' merkanzija difettuża jew merkanzija li tonqos milli tħares it-termini tal-kuntratt, skond l-Artikolu 238; jew - f'sitwazzjonijiet tat-tip li ssir referenza għalihom fl-Artikolu 239 fejn il-ħlas lura jew il-maħfra hija kondizzjonata fuq li l-merkanzija tkun esportata jew esportata mill-ġdid jew li jkunu assenjati trattament jew użu ekwivalenti approvat mid-dwana. It-Taqsima 3 Arranġamenti sospensivi u proċeduri doganali b'impatt ekonomiku A. Dispożizzjonijiet komuni għal diversi proċeduri L-Artikolu 84 1. Fl-Artikoli 85 sa 90: (a) meta jintuża t-terminu "proċedura", jiġi miftiehem bħala li japplika, fil-każ ta' merkanzija mhux tal-Komunità, għall-arranġamenti segwenti: - transitu estern; - magażinaġġ doganali; - proċessar tad-dħul f'forma ta' sistema ta' sospensjoni; - proċessar taħt il-kontroll doganali; - importazzjoni temporanja; (b) meta jintuża t-terminu "proċedura doganali b'impatt ekonomiku" jiġi miftiehem bħala li japplika għall-arranġamenti li ġejjin: - magażinaġġ doganali; - proċessar tad-dħul; - proċessar taħt il-kontroll doganali; - importazzjoni temporanja; - proċessar tal-ħruġ; 2. "Merkanzija impurtata" tfisser merkanzija mqiegħda taħt proċedura sospensiva u merkanzija li, taħt il-proċedura ta' proċessar tad-dħul fil-forma tas-sistema drawback, tkun għaddiet mill-formalitajiet għall-ħelsien għal ċirkolazzjoni libera u l-formalitajiet li hemm provdut dwarha fl-Artikolu 125. 3. "Merkanzija fl-istat mhux mibdul" tfisser merkanzija impurtata li, taħt il-proċedura ta' l-ipproċessar tad-dħul jew il-proċeduri ta' l-ipproċessar taħt il-kontroll doganali, ma tkun għaddiet minn ebda forma ta' proċessar. L-Artikolu 85 L-użu ta' kull proċedura doganali b'impatt ekonomiku għandha tkun kondizzjonali għall-ħruġ ta' l-awtorizzazzjoni mill-awtoritajiet doganali. L-Artikolu 86 Mingħajr preġudizzju għall-kondizzjonijiet speċjali addizzjonali li jirregolaw il-proċedura konċernata, l-awtorizzazzjoni li ssir referenza għaliha fl-Artikolu 85 u dik li ssir referenza għaliha fl-Artikolu 100(1) għandha tingħata biss: - lil persuni li joffru kull garanzija neċessarja għall-kondotta xierqa ta' l-operazzjonijiet; - meta l-awtoritajiet doganali jkunu jistgħu jissorveljaw u jsegwu mill-qrib il-proċedura mingħajr ma jkollhom għalfejn jintroduċu arranġamenti amministrattivi sproporzjonati għall-ħtiġijiet ekonomiċi involuti. L-Artikolu 87 1. Il-kondizzjonjiet li taħthom tintuża l-proċedura konċernata għandhom jitniżżlu fl-awtorizzazzjoni. 2. Min ikollu l-awtorizzazzjoni għandu jinforma lill-awtoritajiet doganali bil-fatturi kollha li jinqalgħu wara li tingħata l-awtorizzazzjoni li jistgħu jinfluwenzaw il-kontinwazzjoni jew il-kontenut tagħha. L-Artikolu 88 L-awtoritajiet doganali jistgħu jagħmlu t-tqegħid tal-merkanzija taħt arranġament sospensiv kondizzjonat għall-għoti ta' garanzija sabiex jiġi żgurat illi kull dejn doganali li jista' jiġi inkors fir-rigward ta' dik il-merkanzija jitħallas. Diversi dispożizzjonijiet speċjali dwar il-forniment ta' garanzija jistgħu jiġu stipulati fil-kuntest ta' arranġament sospensiv speċifiku. L-Artikolu 89 1. Arranġament sospensiv b'impatt ekonomiku għandu jitwettaq meta trattament jew użu ġdid approvat mid-dwana jiġi assenjat jew lill-merkanzija mqiegħda taħt dak l-arranġament jew lil prodotti li jikkumpensaw lil xulxin jew prodotti proċesatti mqiegħda taħtu. 2. L-awtoritajiet doganali għandhom jieħdu l-miżuri kollha neċessarji sabiex jirregolarizzaw il-pożizzjoni ta' merkanzija li dwarha ma tkunx twettqet proċedura taħt il-kondizzjonijiet preskritti. L-Artikolu 90 Id-drittijiet u l-obbligazzjonijiet ta' min ikollu proċedura doganali b'impatt ekonomiku jistgħu, fuq il-kondizzjonijiet stipulati mill-awtoritajiet doganali, jiġu trasferiti suċċessivament lil persuni oħra li jissodisfaw kull kondizzjoni stipulata sabiex ikunu jistgħu jibbenefikaw mill-proċedura konċernata. B. Transitu estern I. Dispożizzjonijiet ġenerali L-Artikolu 91 1. Il-proċess ta' transitu estern għandu jippermetti l-moviment minn punt għall-ieħor fit-territorju doganali tal-Komunità ta': (a) merkanzija mhux tal-Komunità, mingħajr ma dik il-merkanzija tkun soġġetta għal dazji fuq l-importazzjoni u ħlasijiet oħra jew għal miżuri ta' politika kummerċjali; (b) merkanzija tal-Komunità li hija soġġetta għal miżura tal-Komunità li tinvolvi l-esportazzjoni tagħha lejn pajjiżi terzi u li fir-rigward tagħha l-formalitajiet korrispondenti doganali għall-esportazzjoni jkunu twettqu. 2. Moviment kif issir referenza għalih fil-paragrafu 1 għandu jiġri: (a) taħt il-proċedura ta' transitu estern tal-Komunità; jew (b) taħt il-kopertura ta' ktejjeb TIR (Konvenzjoni TIR) sakemm tali moviment: (1) beda jew għandu jintemm barra l-Komunità; jew (2) għandu x'jaqsam ma' konsenji ta' merkanzija li trid tinħatt fit-territorju doganali tal-Komunità u li titwassal ma' merkanzija li għandha tinħatt f'pajjiż terz; jew (3) isir bejn żewġ punti fil-Komunità minn ġewwa t-territorju ta' pajjiż terz; (ċ) taħt il-kopertura ta' ktejjeb ATA (Konvenzjoni ATA) użat bħala dokument ta' transitu; jew (d) taħt il-kopertura ta' Manifest tar-Rhine (l-Artikolu 9 tal-Konvenzjoni riveduta għan-Navigazzjoni tar-Rhine); jew (e) taħt il-kopertura tal-formola 302 li hemm provdut dwarha fil-Konvenzjoni bejn il-Partjiet għat-Trattat ta' l-Atlantiku tat-Tramuntana rigwardant l-I status tal-Forzi tagħhom, iffirmata f'Londra fid-19 ta' Ġunju 1951; jew (f) bil-posta (inkluża l-posta tal-pakketti). 3. Il-proċedura tal-transitu estern għandha tapplika mingħajr preġudizzju għad-dispożizzjonijiet speċifiċi applikabbli għall-moviment ta' merkanzija mqiegħda taħt proċedura ta' dwana b'impatt ekonomiku. L-Artikolu 92 Il-proċedura ta' transitu estern għandha tintemm meta l-merkanzija u d-dokumenti korrispondenti jiġu prodotti fl-uffiċċju doganali tad-destinazzjoni skond id-dispożizzjonijiet tal-proċedura konċernata. II. Dispożizzjonijiet speċifiċi li għandhom x'jaqsmu mat-transitu estern tal-Komunità L-Artikolu 93 Il-proċedura ta' transitu estern tal-Komunità għandha tapplika għal merkanzija li tkun għaddejja mit-territorju ta' pajjiż terz biss jekk: (a) isiru dispożizzjonijiet f'dak is-sens taħt ftehim internazzjonali; jew (b) it-transitu minn dak il-pajjiż isir taħt il-kopertura ta' dokument wieħed ta' trasport li jkun ġie ppreparatfit-territorju doganali tal-Komunità; f'dak il-każ l-operazzjoni ta' dik il-proċedura għandha tiġi sospiża fit-territorju tal-pajjiż terz. L-Artikolu 94 1. Bla ħsara għall-Artikolu 95, il-prinċipal għandu jipprovdi garanzija sabiex jiġi żgurat il-ħlas ta' kull dejn doganali jew ħlasijiet oħra li jistgħu jiġu inkorsi fir-rigward tal-merkanzija. 2. Ħlief f'każijiet li jiġu deċiżi fejn ikun meħtieġ skond il-proċedura tal-kumitat, ebda garanzija m'hi meħtieġa li tiġi preżentata għal: (a) vjaġġi bil-baħar u bl-ajru; (b) transitu ta' merkanzija fuq ir-Rhine u l-kanali tar-Rhine; (ċ) transitu permezz ta' pipeline; (d) operazzjonijiet imwettqa mill-kumpaniji tal-ferroviji ta' l-Istati Membri. 3. Il-każijiet li fihom l-għoti ta' garanzija fir-rigward ta' transitu ta' merkanzija fuq kanali ta' xmajjar barra dawk li ssir referenza għalihom fil-paragrafi 2 (b) jistgħu jiġu irtirati għandhom jiġu deċiżi skond il-proċedura tal-kumitat. L-Artikolu 95 1. Kull persuna li tissodisfa l-kondizzjonijiet stipulati fil-paragrafu 2 tista', bla ħsara għall-limiti stipulati fil-paragrafu 3, tikseb mingħand l-awtoritajiet doganali fl-Istat Membru fejn hi stabbilita rinunzja għall-garanzija dwar operazzjonijiet ta' transitu estern tal-Komunità mwettqa minnha minn kull Stat Membru tat-tluq u minn ġewwa t-territorju ta' kull Stat Membru 2. Ir-rinunzja għall-garanzija li ssir referenza għaliha fil-paragrafu 1 għandha tingħata biss lil persuni: (a) li huma stabiliti fl-Istat Membru fejn ir-rinunzja tingħata; (b) li huma utenti regolari tal-proċedura tat-transitu tal-Komunità; (ċ) li s-sitwazzjoni finanzjarja tagħhom hija dik li jistgħu jissodisfaw l-obbligi tagħhom; (d) li ma kkommettew ebda ksur serju tal-liġijiet doganali jew fiskali; u (e) li, skond kampjun tal-formola li trid tiġi deċiża, jintrabtu li jħallsu, ma' l-ewwel applikazzjoni bil-miktub mill-awtoritajiet doganali, kull ammont mitlub fir-rigward ta' l-operazzjonijiet tat-transitu tal-Komunità tagħhom. 3. Ir-rinunzja għall-garanzija mogħtija skond paragrafi 1 u 2 m'għandhiex tapplika għal operazzjonijiet ta' transitu estern tal-Komunità li jinvolvu l-merkanzija: (a) ta' valur totali li jeċċedi ammont li jrid jiġi deċiż skond il-proċedura tal-kumitat; jew (b) li jippreżentaw riskji akbar minħabba l-livell ta' dazji fuq l-importazzjoni u ħlasijiet oħra li huma soġġetti għalihom fi Stat Membru wieħed jew aktar. 4. L-awtoritajiet li jagħtu r-rinunzja għandhom joħorġu lil kull persuna li tiksibha kopja waħda jew aktar ta' ċertifikat ta' rinunzja għall-garanzija. L-Artikolu 96 1. Il-prinċipal għandu jkun id-detentur tal-proċedura taħt il-proċedura ta' transitu estern tal-Komunità. Għandu jkun responsabbli għal: (a) preżentazzjoni tal-merkanzija intatta fl-uffiċċju doganali tad-destinazzjoni fit-terminu taż-żmien preskritt u bl-osservanza dovuta tal-miżuri adottati mill-awtoritajiet doganali sabiex tiġi żgurata l-identifikazzjoni; (b) l-osservanza tad-dispożizzjonijiet li għandhom x'jaqsmu mal-proċedura tat-transitu tal-Komunità. 2. Minkejja l-obbligazzjonijiet tal-prinċipal skond il-paragrafu 1, min iġorr jew jircevi merkanzija u jaċċetta merkanzija meta jkun jaf li qegħda tiċċaqalaq taħt transitu tal-Komunità għandu wkoll ikun responsabbli għall-produzzjoni tal-merkanzija intatta fl-uffiċċju doganali tad-destinazzjoni fit-terminu taż-żmien preskritt u bl-osservanza dovuta tal-miżuri adottati mill-awtoritajiet doganali sabiex tiġi żgurata l-identifikazzjoni. L-Artikolu 97 1. Ir-regoli dettaljati għall-operazzjoni tal-proċedura u l-eżenzjonijiet għandhom jiġu deċiżi skond il-proċedura tal-kumitat. 2. Iżda l-implimentazzjoni ta' miżuri tal-Komunità li jgħoddu għal merkanzija hija garantita: (a) L-Istati Membri għandhom ikollhom id-dritt, b'arranġamenti bilaterali jew multilaterali, li jwaqqfu bejniethom proċeduri simplifikati konsistenti ma' kriterji li għandhom isiru skond iċ-ċirkostanzi u li japplikaw għat-traffikar ta' ċertu tip ta' merkanzija jew impriżi speċifiċi; (b) kull Stat Membri għandu jkollu d-dritt li jistabbilixxi proċeduri simplifikati f'ċerti ċirkostanzi għal merkanzija li ma tkunx meħtieġa li tiċċaqlaq fuq it-territorju ta' Stat Membru ieħor. Ċ. Imħażen doganali L-Artikolu 98 1. Il-proċedura ta' magażinaġġ doganali għandha tippermetti l-ħażna f'maħżen doganali ta': (a) merkanzija mhux tal-Komunità, mingħajr ma dik il-merkanzija tkun soġġetta għal dazji ta' l-importazzjoni jew miżuri ta' politika kummerċjali; (b) merkanzija tal-Komunità, meta l-leġislazzjoni tal-Komunità li tirregola oqsma speċifiċi tipprovdi illi t-tqegħid tagħha f'maħżen doganali għandu jiġbed l-applikazzjoni ta' miżuri normalment konnessi ma' l-esportazzjoni ta' merkanzija bħal dik. 2. Maħżen doganali ifisser kull post approvat minn u taħt is-sorveljanza ta' l-awtoritajiet doganali fejn merkanzija tista' tinħażen taħt il-kondizzjonijiet stipulati. 3. Każijiet fejn il-merkanzija li ssir referenza għaliha fil-paragrafu 1 tista' titqiegħed taħt il-proċedura ta' magażinaġġ doganali mingħajr ma tkun merfugħa f'maħżen doganali għandha tkun deċiża skond il-proċedura tal-kumitat. L-Artikolu 99 Maħżen doganali jista' jkun maħżen pubbliku jew inkella maħżen privat. "Maħżen pubbliku" tfisser maħżen doganali disponibbli għall-użu ta' kulħadd għall-ħażna ta' merkanzija; "Maħżen privat" tfisser dmaħżen doganali riservat għall-ħażna ta' merkanzija mill-persuna li hija responsabbli mill-maħżen. Il-persuna responsabbli mill-maħżen hija l-persuna awtorizzata biex tħaddem il-maħżen doganali. Id-depożitant għandu jkun il-persuna marbuta bid-dikjarazzjoni li tqiegħed l-merkanzija taħt il-proċedura tal-magażinaġġ doganali jew li lilha ġew trasferiti d-drittijiet u l-obbigazzjoni ta' dik il-persuna. L-Artikolu 100 1. It-tħaddim ta' maġżen doganali għandu jkun suġġett għall-ħruġ ta' awtorizzazzjoni mill-awtoritajiet doganali, ħlief meta l-istess awtoritajiet iħaddmu l-maħżen doganali huma stess. 2. Kull persuna li tkun tixtieq tħaddem maħżen doganali għandha tagħmel talba bil-miktub li jkun fiha l-informazzjoni meħtieġa sabiex tingħata l-awtorizzazzjoni, u partikolarment turi li teżisti ħtieġa ekonomika għall-ħażna. L-awtorizzazzjoni għandha tippreskrivi l-kondizzjonijiet għat-tħaddim tal-maħżen doganali. 3. L-awtorizzazzjoni għandha tinħareġ biss lil persuni stabbiliti fil-Komunità. L-Artikolu 101 Il-persuna responsabbli mill-maħżen għandha tkun responsabbli sabiex: (a) tiżgura li waqt li l-merkanzija tkun fil-maħżen doganali ma titneħħiex mis-sorveljanza doganali; (b) tissodisfa l-obbligazzjonijiet li joħorġu mill-ħażna ta' merkanzija koperta mill-proċedura tal-magażinaġġ doganali; u (ċ) tosserva l-kondizzjonijiet partikolari speċifikati fl-awtorizzazzjoni. L-Artikolu 102 1. Permezz ta' deroga mill-Artikolu 101, fejn l-awtorizzazzjoni tolqot maħżen pubbliku, tista' tipprovdi li r-responsabbilitajiet li ssir referenza għalihom fl-Artikolu 101(a) u/jew (b) jgħaddu esklussivament fuq id-depożitant. 2. Id-depożitant għandu f'kull ħin ikun responsabbli li jissodisfa l-obbligazzjonijiet li joħorgu mit-tqegħid tal-merkanzija taħt il-proċedura tal-magażinaġġ doganali. L-Artikolu 103 Id-drittijiet u l-obbligazzjonijiet ta' min hu responsabbli mill-maħżen jistgħu, bi qbil ma' l-awtoritajiet doganali, jiġu trasferiti fuq persuna oħra. L-Artikolu 104 Mingħajr preġudizzju għall-Artikolu 88, l-awtoritajiet doganali jistgħu jesiġu li min ikun responsabbli mill-maħżen jipprovdi garanzija dwar ir-responsabbiltajiet speċifikati fl-Artikolu 101. L-Artikolu 105 Il-persuna nominata mill-awtoritajiet doganali għandha żżomm dokumenti tal-ħażniet tal-merkanzija kollha mqiegħda taħt il-proċedura magażinaġġ doganali f'forma approvata minn dawk l-awtoritajiet. Dokumenti tal-ħażniet m'humiex neċessarji meta maħżen pubbliku jitħaddem mill-awtoritajiet doganali. Bla ħsara għall-applikazzjoni ta' l-Artikolu 86 l-awtoritajiet doganali jistgħu ma jkollhomx bżonn tad-dokumenti tal-ħażniet meta r-responsabbiltajiet li ssir referenza għalihom l-Artikolu 101(a) u/jew (b) huma esklussivament tad-depożitant u l-merkanzija titqiegħed taħt dik il-proċedura skond il-bażi ta' dikjarazzjoni bil-miktub li tifforma parti mill-proċedura normali jew dokument amministrattiv skond l-Artikolu 76(1)(b). L-Artikolu 106 1. Fejn teżisti ħtieġa ekonomika u s-sorveljanza doganali ma tintlaqatx ħażin minnha, l-awtoritajiet doganali jistgħu jippermettu: (a) li merkanzija tal-Komunità ħlief dik li ssir referenza għaliha fl-Artikolu 98(1)(b) tinħażen fil-fond ta' maħżen doganali; (b) li merkanzija mhux tal-Komunità tiġi proċessata fil-fond ta' maħżen doganali taħt il-proċedura ta' l-ipproċessar tad-dħul, bla ħsara għall- kondizzjonijietstipulati b'dik il-proċedura. Il-formalitajiet li ma hemmx bżonnhom f'maħżen doganali għandhom jiġu deċiżi skond il-proċedura tal-kumitat; (ċ) li merkanzija mhux tal-Komunità tiġi proċessata fuq il-fond ta' maħżen doganali taħt il-proċedura ta' l-ipproċessar taħt il-kontroll doganali, bla ħsara għall-kondizzjonijiet li hemm provdut dwarhom minn dik il-proċedura. Il-formalitajiet li ma hemmx bżonnhom f'maħżen doganali għandhom jiġu deċiżi skond il-proċedura tal-kumitat. 2. Fil-każijiet li ssir referenza għalihom fil-paragrafu 1, il-merkanzija m'għandhiex tkun soġġetta għall-proċedura tal-magażinaġġ doganali. 3. L-awtoritajiet doganali jistgħu jitolbu li l-merkanzija li ssir referenza għaliha fil-paragrafu 1 jiddaħħlu fid-dokumenti tal-ħażniet li hemm provdut dwarhom fl-Artikolu 105. L-Artikolu 107 L-merkanzija mqiegħda taħt il-proċedura ta' magażinaġġ doganali għandha tiddaħħal fid-dokumenti tal-ħażniet li hemm provdut dwarhom fl-Artikolu 105 hekk kif jiddaħħlu fil-maħżen doganali. L-Artikolu 108 1. M'għandu jkun hemm ebda limitu għat-tul ta' żmien li l-merkanzija tista' tibqa' taħt il-proċedura tal-magażinaġġ doganali. Iżda, f'każijiet eċċezzjonali, l-awtoritajiet doganali jistgħu jistabbilixxu terminu ta' żmien sa meta d-depożitant għandu jassenja lill-merkanzija trattament jew użu ġdid approvat mid-dwana. 2. Termini taż-żmien speċifiċi għal ċerta merkanzija li ssir referenza għaliha fl-Artikolu 98(1)(b) koperta mill-politika agrikola komuni jistgħu jiġu stipulati skond il-proċedura tal-kumitat. L-Artikolu 109 1. Merkanzija impurtata tista' tgħaddi mill-metodi tas-soltu ta' mmanigġjar maħsuba sabiex jippriservawha, itejbu d-dehra tagħha jew il-kwalità għall-bejgħ fis-suq tagħha jew jippreparawha għad-distribuzzjoni jew bejgħ mill-ġdid. Lista ta' każijiet li fihom dawn il-metodi ta' mmaniġġjar għandhom ikunu pprojbiti għal merkanzija koperta mill-politika agrikola komuni tista' titfassal jekk dan ikun neċessarju sabiex tiżgura l-operazzjoni bla tfixkil ta' l-organizzazzjoni komuni tas-swieq. 2. Merkanzija tal-Komunità li ssir referenza għaliha fl-Artikolu 98(1)(b) li titqiegħed taħt il-proċedura tal-magażinaġġ doganali u hija koperta mill-politika agrikola komuni tista' tgħaddi biss mill-metodi ta' mmaniġġjar espressament stipulati għal dik il-merkanzija. 3. Il-metodi ta' mmaniġġjar li hemm provdut dwarhom fl-ewwel subparagrafu tal- paragrafu 1 u fil-paragrafu 2 għandhom ikunu awtorizzati bil-quddiem mill-awtoritajiet doganali, li għandhom jistipulaw il-kondizzjonijiet li taħthom jistgħu isiru. 4. Il-listi ta' metodi ta' mmaniġġjar li ssir referenza għalihom fil-paragrafi 1 u 2 għandhom jiġu deċiżi skond il-proċedura tal-kumitat. L-Artikolu 110 Fejn iċ-ċirkostanzi hekk jitolbu, merkanzija mqiegħda taħt il-proċedura ta' magażinaġġ doganali tista' tkun temporanjament imneħħija mill-maħżen doganali. Tneħħija bħal dik għandha tkun awtorizzata bil-quddiem mill-awtoritajiet doganali, li għandhom jistipulaw il-kondizzjonijiet li bihom tista' ssir. Waqt li jkunu barra l-maħżen doganali, il-merkanzija tista' tgħaddi mill-metodi ta' mmaniġġjar li ssir referenza għalihom fl-Artikolu 109 taħt il-kondizzjonijiet hemm stipulati. L-Artikolu 111 L-awtoritajiet doganali jistgħu jippermettu li merkanzija mqiegħda taħt il-proċedura ta' magażinaġġ doganali tkun trasferita minn maħżen doganali għal ieħor. L-Artikolu 112 1. Fejn dejn doganali jiġi inkors fir-rigward ta' merkanzija importata u l-valur għad-dwana ta' dik l-merkanzija huwa bażat fuq prezz effettivament imħallas jew li jinkludi l-ispejjeż tal-magażinaġġ u tal-preservazzjoni tal-merkanzija sakemm tibqa' fil-maħżen, dawk l-ispejjeż m'hemmx bżonn li jiġu inklużi fil-valur għad-dwana jekk jintwerew separatament mill-prezz effettivament imħallas jew li għandu jitħallas għall-merkanzija. 2. Fejn l-imsemmija merkanzija tkun għaddiet mill-metodi tas-soltu ta' mmaniġġjar fit-tifsira ta' l-Artikolu 109, in-natura tal-merkanzija, il-valur għad-dwana u l-kwantità li għandhom ikunu kkunsidrati meta jiġi stabbilit l-ammont ta' dazji fuq l-importazzjoni għandhom, fuq talba ta' dikjarant, ikunu dawk li kienu jkunu kkunsidrati għall-merkanzija, fiż-żmien li ssir referenza għalih fl-Artikolu 214, li kieku ma kinetx għaddiet minn dak l-immaniġġjar. Iżda, derogi minn din id-dispożizzjoni jistgħu jiġu adottati taħt il-proċedura tal-kumitat. 3. Fejn, skond l-Artikolu 76, merkanzija impurtata tinħeles għaċ-ċirkolazzjoni libera mingħajr ma tkun preżentata lid-dwana u qabel ma tiġi ppreżentata d-dikjarazzjoni korrispondenti, u r-regoli ta' valutazzjoni li għandhom x'jaqsmu ma' dik il-merkanzija ġew aċċertati jew aċċettati fiż-żmien meta l-merkanzija tqiegħdet taħt l-arranġamenti ta' magażinaġġ doganali, l-imsemmija regoli għandhom jitqiesu li jkunu dawk li għandhom ikunu kkunsidrati għall-iskopijiet ta' l-Artikolu 214, mingħajr preġudizzju għal eżami ta' wara l-ħelsien tal-merkanzija fit-tifsira ta